
PREDGOVOR 


Četiristota obljetnica rođenja svetog Vinka 
Paulskog, najznačajnijeg svjedoka kršćanske lju¬ 
bavi sedamnaestog stoljeća, potakla je nas hrvat¬ 
ske sestre milosrdnice da izdamo ovaj kratak ži¬ 
votopis toga heroja ljubavi prema Bogu i bližnje¬ 
mu. Svojim srcem, ispunjenim ljubavlju prema bli¬ 
žnjemu, čini se da je hvatao svaki krik i poziv u 
pomoć putničkog čovječanstva: robijaša na galija¬ 
ma, nahočadi, prosjaka, zapuštene mladeži, bolesni¬ 
ka, duševnih bolesnika, čitavih 30-godišnjim ratom 
opustošenih pokrajina, izbjeglica, prognanika. Osim 
toga on ulazi u borbu protiv tvrde nauke janseni- 
zma, obnavlja svećenstvo, sprečava da se biskupska 
služba daje nedostojnim kandidatima, propovijeda, 
održava misije po selima, poziva na obraćanje, ob¬ 
novu i na djelotvornu ljubav prema bližnjemu. Kao 
malo tko znao je on aktivirati druge. Velike sume 
novca, koje je uspio izmamiti od imućnih, dijeli s 
nakanom da siromahe oslobodi njihove nevolje, a 
bogataše njihova egoizma. 

Da svoju djelatnost umnoži i što više proširi, 
osniva »Bratovštine kršćanske ljubavi«, »Kongre¬ 
gaciju svećenika — misionara« koji su nazvani »la- 
zaristi«, zatim »Kćeri kršćanske ljubavi«. 

Uz to sastavlja statute, izrađuje dokumente, 
pravila, do kasno u noć piše pisma. Sveukupno sa¬ 
čuvano njegovo djelo — pouke, konferencije, pisma 
— skupljeno je u 14 svezaka koje je priredio laza- 
rist Pierre Coste (Pjer Kost). U osam svezaka uglav¬ 
nom se nalaze njegova pisma, a u ostalih šest sve¬ 
zaka su 224 konferencije održane lazaristima, 120 



Kćerima kršćanske ljubavi; osim toga ima 200 do¬ 
kumenata u vezi s obje Družbe i s ostalim karitativ¬ 
nim udruženjima. Publikacija je dovršena 1925. go¬ 
dine. Konferencije su većinom zabilježene bez nje¬ 
gova znanja, a neke su dopunjene nakon što ih je 
on pregledao. Govor mu izlazi iz srca koje je dubo¬ 
ko povezano s Isusom Kristom. U sedamnaestom 
stoljeću, toliko uznemirenom i pogođenom ratovi¬ 
ma i političkim nemirima, ali i velikim duhovnim 
zbivanjima, lik svetog Vinka Paulskog ističe se 
svojom svjetlošću i neumornim djelovanjem tako 
da ga Crkva časti i naziva »svjetlom svećenika i 
ocem siromaha«. 

Nadamo se da će ova knjižica barem donekle 
pridonijeti da ovaj veliki svetac kršćanske ljubavi 
i njegov duh bude u nas bolje poznat i da bude 
poticaj na aktivnu suradnju u djelima ljubavi ko¬ 
jih ga je sveta Crkva proglasila zaštitnikom. 

Zagreb, travanj 1981. 


Sestre milosrdnice 
svetog Vinka Paulskog, Zagreb 

DJETINJSTVO SVETOG VINKA 


Sveti Vinko Paulski rođen je 24. travnja 1581. 
godine u naselju Ranquines (Rankin), nedaleko od 
Pouy-a (Puja) u pokrajini Gascogne (Gaskonj) kao 
treće od šestero djece seljaka Jean-a Depaula (Iva¬ 
na Depola) koji nije plivao u blagostanju, ali za 
ono vrijeme susjedi ga nisu smatrali siromahom. 

Tvrdo i škrto tlo predjela Landes (Land) na 
jugu Francuske zahtijevalo je marljiv i uporan 
rad. Ni djeca nisu bila pošteđena. Nisu imala vre¬ 
mena za igru i veselje, jer su se morala rano uklju¬ 
čiti u posao. Vinko je čuvao očevo stado: ovce, kra¬ 
ve i svinje. »Bio sam svinjar« naglašavao je još 
na koncu svoga života. To nije bio lagan niti idili¬ 
čan posao. Životinje je trebalo tjerati na livade i 
šume gdje su mogle naći hranu. 

Vinkov otac Ivan Depaul obrađivao je škrtu 
zemlju. Žito je za ono vrijeme sačinjavalo osnovnu 
hranu onoga kraja. Uza sva nastojanja i trud urod 
je bio slab, a polovicu od njega trebalo je ostaviti 
za buduću sjetvu. 

Za kućne poslove brinula se majka Betrande 
de Moraš (Betranda de Mora) koja je bila veoma 
radina i vrijedna žena. 

U obitelji Depaul vladao je pravi kršćanski 
duh i to je bilo veoma odlučno za Vinkov razvi¬ 
tak i čitav život. Otac je, uz blagoslov božji, uspi¬ 
jevao i u toj teškoj situaciji osigurati uzdržavanje 
svojoj obitelji. Ljudi su mnogo patili zbog teških 
klimatskih prilika i velikih hladnoća koje su oso¬ 
bito utjecale na urod žita. Zbog vlage, plijesan je 

napadala živežne namirnice, voda je bila nezdra¬ 
va, ljudi su se radi skupoće teško prehranjivali, pa 
nije čudo da je dio stanovništva toga kraja bio sla¬ 
bo ishranjen i kratka vijeka, osobito djeca. 

Vinko je poznavao teško djetinjstvo, ali kad 
je u kasnijim godinama došla na seljački svijet ve¬ 
lika bijeda i siromaštvo, onda su mu se doživljaji 
iz djetinjstva činili veoma sretnim. Rado se sje¬ 
ćao sretnih časova djetinjstva koje je doživljavao 
u jednostavnom seljačkom životu, u samoćama pa¬ 
šnjaka gdje je mogao razmišljati i biti u uskoj 
vezi s prirodom koja razvija sve vrednote duboke 
osjećajnosti. 

Sve je to utjecalo na značaj svetog Vinka, o 
kome životopisci govore kao o pobožnom, marlji¬ 
vom dječaku živahna duha i brzog shvaćanja. Isti¬ 
če se da je već kao mali dječak imao dobro srce 
za svakoga, osobito za siromaha. Zapisano je da je 
od brašna, koje je iz mlina vozio kući, dao siroma¬ 
sima. Jednako se pripovijeda da je u dobi od dva¬ 
naest godina dao nekom prosjaku svoju malu ušte¬ 
đevinu. 

Stanovnici Gascogne, koja se nalazi na jugo¬ 
zapadu Francuske, u mnogo čemu se razlikuju od 
ostalih Francuza. Veoma su živahni, radini, podu¬ 
zetni, snalažljivi i osobito sposobni da se prilagode 
situaciji u kojoj se nađu. Sve te osobine kraja sna¬ 
žno su utjecale na Vinkov značaj i one često do¬ 
laze do izražaja u njegovom kasnijem životu, jer 
ih je Vinko stavio u službu svojih velikih pot¬ 
hvata. 

Školovanje 


Prvi životopisci ističu da su roditelji rano pri¬ 
mjećivali Vinkovu pobožnost, osobito prema Maj¬ 
ci Božjoj, kao i darove naravi, te su pomišljali ka¬ 
ko bi mu — makar uz velike žrtve — omogućili 
školovanje; kod toga su gajili tihu nadu da će Vin¬ 
ko jednom, posvetivši se duhovnom staležu, pri¬ 
miti bogatu nadarbinu i osigurati blagostanje či¬ 
tavoj obitelji. Zato otac godine 1595. povede če- 
trnaestgodišnjeg dječaka Vinka u Dax (Daks), 
smjesti ga u zavodu franjevaca da može pohađati 
obližnju školu. U školi se odlikovao brzim shva¬ 
ćanjem, te su ga veoma brzo zapazili kao marlji¬ 
vog i pametnog dječaka i nastojali mu pomoći. 
Advokat Comet (Kome) uzme ga u svoju kuću da 
poučava njegovu djecu. Tako je Vinko sam zara¬ 
đivao za svoje školovanje i time znatno olakšao 
teret svojim roditeljima. U obitelji Comet Vinko 
je stekao naklonost sviju. Kad je advokat Comet 
primijetio da Vinko pokazuje sklonost prema du¬ 
hovnom staležu, učvršćivao je u njemu tu namje¬ 
ru. Vinko je pomišljao na to da postane svećeni¬ 
kom, jer je to za njega u onim okolnostima bio 
jedini put da izmakne teškim socijalnim prilika¬ 
ma u kojima je rođen. Nastavlja školovanje i 20. 
prosinca 1596. godine prima niže redove. Sad se 
nalazio na pragu svećeništva. Teške materijalne 
prilike prisiliše ga da od oca primi novac od pro¬ 
danog para volova. Odluči da pođe na studij u 
Toulouse (Tulus) gdje su troškovi školovanja bili 
niži od onih u Parizu. Budući da je potrošio goto¬ 
vinu, a očeva smrt je 1598. godine navalila na obi¬ 
telj dosta novih briga, odluči radom stjecati sred- 

stva za daljnji studij. Zato otvori mali odgojni za¬ 
vod. Čuvši za njegove odgojiteljske sposobnosti 
plemići su mu povjeravali svoje sinove, i tako je 
Vinko ostvarivao sredstva potrebna za studij teo¬ 
logije. 

Vinko je bio zaređen za svećenika 23. rujna 
1600. godine. Imao je tek dvadeset godina, bio je 
ređen tako mlad, jer u Francuskoj još nisu bili 
provedeni zaključci Tridentinskog koncila. Ipak je 
posjedovao temeljito poznavanje teologije i zrelost 
rasuđivanja. Prema svećeničkom staležu osjećao je 
veliko strahopoštovanje pa je kasnije napisao da 
je znao kako je teška svećenička služba radije bi 
ostao obrađivati zemlju. Materijalne prilike nisu 
mu se poboljšale, pa je i poslije ređenja zadržao 
svoj odgojni zavod i uz to nastavio studij teologije. 
U biskupiji Dax bila mu je ponuđena jedna župa, 
ali ga je neki drugi kandidat za to mjesto spri¬ 
ječio da nastupi tu službu. 

ROBOVANJE U TUNISU 


Iz jednog Vinkovog pisma odvjetniku Cometu 
poznato nam je da mu je 1603. godine neka dobra 
gospođa ostavila 900 talira. Toj baštini pripa¬ 
dala je još neka svota koju je toj gospođi dugo¬ 
vao neki čovjek. Taj se preselio u Marseille (Mar- 
sej). Vinko se uputi onamo da pronađe dužnika i 
dobije naslijeđeni novac. Iz Marseille-a mislio je 
poći u Toulouse kopnenim putem. Bio je mjesec 
srpanj, more mirno i vrijeme veoma ugodno za pu¬ 
tovanje, pa ga prijatelj s kojim se susreo nagovori 
da pođu morem, jer da će tako putovanje biti ugo¬ 
dnije i jeftinije. Vinko pristane i ukrca se na brod. 
Kasnije je o tome pisao svome prijatelju advokatu 
Cometu kako su pošli »da nikad ne stignu, a sve 
izgube«. 

Obale Francuske često su napadali turski gu¬ 
sari. Tri turske lađe krstarile su lyonskim zalje¬ 
vom i vrebale na brodove. Te gusarske lađe na¬ 
padnu i brod na kome se nalazio Vinko. Nakon 
krvavih borbi gusari su ljude koji su ostali na 
životu, poveli kao zarobljenike u Tunis na proda¬ 
ju. Vinko je bio među njima. Na trgu za roblje — 
uz velika poniženja — najprije ga kupi neki ribar, 
a ovaj ga kasnije proda jednom alkemičaru. Po¬ 
slije smrti toga alkemičara Vinko dospije na posjed 
nekog odmetnika koji je imao više žena. Jedna je 
od njih rado dolazila u polje gdje je Vinko radio, 
slušala njegove razgovore i divila se pjesmi »Salve 
Regina«. Za nju je Vinko bio čudnovat stranac. 
Sve se više za nj zanimala i jednoga dana zamoli 
da joj nešto zapjeva o svome Bogu. Vinko zapjeva 

psalam »Na obalama rijeka babilonskih sjedasmo 
i plakasmo spominjući se Siona« (Ps 136, 1). Sve je 
to proizvelo snažan dojam na dušu te žene. Vinkovi 
govori, mukotrpan život roba koji je strpljivo pod¬ 
nosio, djelovali su na nju, te je svakim danom sve 
više nastojala da joj se muž vrati u krilo Crkve. 
Muž, potaknut Božjom milošću odluči osloboditi 
Vinka i s njime i ženom vratiti se u Francusku. 
Vinko se nakon nekoliko mjeseci poslije te gospo¬ 
dareve odluke 28. lipnja 1607. godine zajedno s 
njime i njegovom ženom vrati u Francusku. Nakon 
toga je u Avignonu (Avinjonu) papin vicelegat pri¬ 
mio odmetnika natrag u krilo katoličke Crkve. 
Godine 1607. papin je vicelegat završio svoju mi¬ 
siju u Avignonu, vratio se u Rim i poveo sa sobom 
Vinka. Ali već godine 1608. Vinko je u Parizu. 

Dvije godine robovanja bile su najtragičnije 
od svih godina Vinkove mladosti koja je obilovala 
neimaštinom i odricanjima. Iskustva koja je ste¬ 
kao u sužanjstvu bila su za nj najdragocjenija od 
sviju dotadašnjih, Doživio je što znači na trgu s 
robljem biti prodan kao životinja, ali tu je naučio 
što znači ljudska bijeda i bol. Naučio je na koliko 
načina može biti pogaženo ljudsko dostojanstvo. Te 
godine ropstva bile su i za njegove najbliže pre¬ 
krivene gustom koprenom tajne i ostale bi tako za¬ 
uvijek da nisu nađena dva svečeva pisma upućena 
Cometu, bratu nekadašnjeg njegovog zaštitnika. 
Jedno je pisano 24. srpnja 1607. godine, a drugo 28. 
veljače 1608. godine. Pisma su nađena u ostav¬ 
štini nekog Cometovog rođaka koji ih je dao sve- 
čevu znancu. Ovaj ih je prepisao i prijepise poslao 
samome svecu koji ih je odmah spalio, a prija¬ 
telja zamolio da mu čim prije pošalje originalna 

pisma. Vinko nije želio da se išta sazna o njegovu 
ropstvu o kojem on sam nije nikada govorio, i koje 
je bilo gotovo nepoznato svečevoj okolini. Zašto 
je tako uporno šutio o tome razdoblju svoga života, 
ostat će zauvijek tajna. 

VINKO U PARIZU 


Vinko je godine 1608. došao u Pariz koji su na¬ 
zivali »najljepši grad pod suncem.« Nastanio se u 
predgrađu, u nekoj skromnoj sobici s jednim su¬ 
cem koji je potjecao iz njegova zavičaja. Jednoga 
dana ovaj ga obijedi zbog krađe. Vinko je uzalud 
dokazivao svoju nedužnost, ali kad ga je sudac pred 
znancima i prijateljima nazvao kradljivcem, Vin¬ 
ko ponikne pogledom i mirno reče: »Bog znade 
istinu«! Tek šest godina kasnije u Bordeaux-u 
(Bordo) uhvatiše kradljivca koji je sve priznao. 
Vinka na to njegov nekadašnji sustanar pismeno 
zamoli za oproštenje. No, Vinko mu je već davno 
oprostio. Taj slučaj nam dopušta da zavirimo u 
Vinkovu dušu: osjećamo da se u njoj tiho budila 
i oblikovala glavna krepost — poniznost — koja 
će kasnije u svečevu životu odigrati veoma veliku 
ulogu. 

Vinko je još uvijek bio svećenik koji je na¬ 
stojao da dobije neku nadarbinu koja bi mu omo¬ 
gućila smireniji i lakši život. Najednom mu se na¬ 
smiješila sreća. Vjerojatno, godine 1609. posredo¬ 
vanjem njegova prijatelja, tajnika kraljice Mar¬ 
garete de Valois (Valoa), Vinko postade kraljiči¬ 
nim milostinjarom. Zadaća milostinjara bila je 
upravljati i raspoređivati darivanje kraljičine mi¬ 
lostinje. U ovu okolinu koja je za svakog bila ve¬ 
oma primamljiva ušao je Vinko koji bi znao us- 
kliknuti: »O čudne li opreke, kraljica i seljački sin 
iz Gascogne«! 

U to vrijeme, poslije rata između hugenota i 
katolika, kler je upao u veoma žalosno stanje. Bi- 

Sv. Vinko Paulski 

skupi su većinom živjeli izvan svojih biskupija, u 
njima gotovo i nisu boravili, bili su dvorjanici kra¬ 
ljeva koji su im dodjeljivali biskupije, opatije, le¬ 
na. U Crkvi je stanje bilo tako tužno da je papin¬ 
ski nuncij Francuske Ubaldini godine 1611. utvr¬ 
dio: »Duhovne osobe spavaju i ne može ih se pro¬ 
buditi«. Ni Vinko još nije bio svetac. U tom raz¬ 
doblju kod njega još ne vidimo ozbiljne težnje za 
kršćanskom savršenošću. Još je sve njegovo mi¬ 
šljenje i nastojanje išlo za tim da dobije neku na- 
darbinu pa da tako osigura život sebi i svojima. 
I uspio je dobiti jedno prikladno crkveno imanje 
koje bi mu osiguralo dobre prihode. Osim toga kao 
milostinjar kraljice Margarete mogao je ući u dru¬ 
štvo utjecajnih ljudi i pribaviti si moćnih zaštit¬ 
nika. Bio je na mjestu koje mu je moglo poslu¬ 
žiti kao odskočna daska za viša mjesta, časti i po¬ 
ložaj. Ipak je Vinko u ovim časovima kad je mo¬ 
gao misliti da je postigao cilj i ostvario san svog 
oca zastao pred posljednjim skokom! Zašto je za¬ 
koračio na uski put žrtve? Zato, jer je osjetio da 
ljudski putovi nisu Božji putovi, jer je osjetio da 
mu je Providnost odredila drugi zadatak, vodila ga 
korak po korak prema ostvarenju cilja koji mu je 
namijenila. 


16 



SUSRET S BERULLE-OM 


U to vrijeme se kod Vinkovih posjeta bolnici 
desio značajan susret s Pierre de Berulle-om (Pe¬ 
trom Berilom) koji se tada u Parizu posvetio dvo¬ 
strukoj zadaći — dušobrižništvu i osnivanju jedne 
svećeničke kongregacije. U to vrijeme je u životu 
Crkve u Italiji došlo do živog gibanja. Filip Neri 
osnovao je oratorijance, a Karlo Boromejski ob- 
late. Berulle prema uzoru na talijanske oratorijan¬ 
ce osniva godine 1611. u Francuskoj oratorijance. 
To je kongregacija svjetovnih svećenika koji su 
polagali zavjet da će živjeti siromašno i da neće 
tražiti nadarbine niti časti. Time je Berulle dao 
svoj pečat duhovnosti svoga stoljeća. Radi njego¬ 
vih velikih zasluga za Crkvu papa Urban VIII ime¬ 
novao ga je kardinalom. 

U duhovnom pogledu Vinko se potpuno pre¬ 
dao vodstvu toga velikog čovjeka. Međutim, Be¬ 
rulle je u susretima s Vinkom brzo zapazio da se 
u njegovom unutarnjem životu zbiva neki preo¬ 
kret. Vinkovo sazrijevanje nije bilo naglo, ali pod 
duhovnim vodstvom Berulle-a, njegova veza s Bo¬ 
gom postajala je sve dubljom. Vinko se nije oglu- 
šivao unutarnjim poticajima. Poslušao je. Preokret 
zfnačio je odlučan prekid sa prošlošću i sve je bolje 
razumio svoj poziv: ovdje na zemlji nastavljati 
život Isusa Krista kojega je Bog poslao siroma¬ 
sima; to je mistika koja se ne ostvaruje u miro¬ 
vanju kontemplacije nego u djelovanju. 

Vinko je vjerovao u Božju Providnost. Ona 
ga je vodila u daleke zemlje. Ista Providnost omo¬ 
gućila mu je poznavanje nekršćanskog svijeta za 

vrijeme robovanja u Tunisu, dovela ga u krug 
uglednih ljudi oko kraljice Margarete. Providnost 
mu je pokazala bogatstvo s njegovim opasnostima, 
ali i bijedu siromaštva koju je gledao prigodom 
svojih pohoda po bolnicama. I sam je mnogo trpio. 
U vlastitom svom životu kušao je težinu robovanja 
te mu je sav dotadašnji život bio pun stradanja 
i briga. Nameće nam se pitanje kako to da se usred 
sjaja dvorskog života, usred Pariza probudila u 
njemu iskra poniznosti, tog temelja svih kreposti. 

Abelly (Abeli), prvi biograf svetoga Vinka 
pripisuje ta unutarnja zbivanja jednom Vinkovu 
doživljaju za njegovog boravka na dvoru kraljice 
Margarete. Tu je jednoga dana došao k njemu 
neki glasoviti teolog kome se uz mnoge napasti i 
dvojbe pokolebala i vjera u Boga. Nametale su mu 
se najgroznije svetogrdne riječi, i u svojoj zdvoj¬ 
nosti doživljavao je časove kad se je htio baciti 
kroz prozor. Nesretnik je napokon zapao u tešku 
živčanu bolest. U toj svojoj nevolji obratio se na 
Vinka koji mu nakon mnogih razgovora zabrani 
svaku molitvu. To strašno stanje bolesnika tako se 
silno dojmilo Vinka da je učinio herojsku odluku 
i ponudio se Bogu kao žrtva da mjesto toga ne¬ 
sretnika primi na sebe sve njegove napasti i muke. 
Bog je prihvatio žrtvu. Teolog je bio oslobođen 
svih napasti, ljubav Kristova i radost opet mu za¬ 
sja u duši, oslobodi se svih bojazni. Vinko je, na¬ 
protiv, počeo trpjeti najstrašnije napasti protiv 
vjere. Da ojača vjeru, napisao je na komadić pa¬ 
pira vjerovanje i stavio ga na srce s nakanom da 
kadgod se dotakne prsi ju neka to bude kao da je 
probudio čin vjere. Usto je udvostručio svoju rev¬ 
nost u molitvi i pohađanju bolesnika i siromaha. U 

tim teškim danima Vinko je tražio svoj put. I na¬ 
šao ga je ne samo u molitvi i pokori nego i u do¬ 
gađajima i susretu s ljudima. Jednog dana kad su 
napasti opet bjesnile, Vinko učini herojski čin lju¬ 
bavi: obeća Bogu da će ostatak svoga života žrtvo¬ 
vati službi siromaha s namjerom da Isusa što više 
proslavi i nasljeduje njegov život. Tek što je uči¬ 
nio ovu herojsku žrtvu — odluku — iščeznuše na¬ 
pasti protiv vjere i duboki se mir nastani u nje¬ 
govu srcu. Malo pomalo Vinko uvidi da je djelo¬ 
tvorna ljubav prema bližnjemu najhitniji pastoral¬ 
ni zadatak. Njegova narav s jedne strane, a mi¬ 
lost Božja s druge strane, postupno ga vode siro¬ 
masima. Od osamdeset godina svojega života upo¬ 
trijebio ih je četrdesetpet da bi dokučio što Bog 
hoće od njega i da otkrije siromahe. On je svoju 
spoznaju izrazio riječima: »Ja nisam iz ovog ili 
onog kraja, mjesta, nego iz svakog gdje će se Go¬ 
spodinu svidjeti da budem«. 

DUHOVNOST SVETOGA VINKA 


Otkriće siromaha pomaže pravoj duhovnoj for¬ 
maciji svetoga Vinka. Nema sumnje da je za Vin¬ 
kova boravka u Parizu jak utjecaj na njega imao 
Berulle. Na trnovitom putu do potpunog preda- 
nja Bogu i u radu za spasenje duša veliko značenje 
ima duhovni vođa — vodstvo poslušnosti. Za Vinka 
su, eto, svladane burne godine iskušenja i traženja, 
u njemu se razvio unutarnji sklad, poslušan je od¬ 
redbama Božje Providnosti. Vinko se uspinjao od 
kreposti do kreposti, od stupnja do stupnja kršćan¬ 
ske savršenosti. Bilo je ljutih bojeva, jer put k 
Bogu vodi kroz mnoge tjeskobne časove dok se 
duša ne pročisti. Sjetila, kako kaže sveti Ivan od 
Križa, moraju postati slobodna od svih neuredno¬ 
sti, od svih požuda, a duh se mora osloboditi svih 
neurednih sklonosti zemaljskim dobrima. 

U askezi svetoga Vinka vidimo utjecaj Be- 
rulle-ove škole duhovnosti. Berulle je u ono doba 
oživio posebnu pobožnost prema presvetom čovje- 
štvu Isusovu. Osnovni stav te škole je duh adora- 
cije: klanjati se Bogu u jedinstvu njegove biti, kla¬ 
njati mu se u njegovim svojstvima, u njegovim 
manifestacijama, klanjati mu se u njegovoj Crkvi 
i u dušama. 

Bćrulle uči: odvijeka je Bog dostojan neiz¬ 
mjernog klanjanja, ali nije bilo klanjalaca. Isus je 
došao kao klanjalac koji kao Bog — čovjek daje 
Bogu neizmjernu čast. Dalje naglašava da je du¬ 
žnost kršćanina pridružiti se utjelovljenom Sinu 
Božjemu. Ovo pridruživanje Kristu postizava se 
otrgnućem čovjeka od svega — od samoga sebe, od 

vanjskih dobara po krepostima: poniznosti, poslu¬ 
šnosti, siromaštva i čistoći. 

Duhovnost Vinkova nije kontemplativna. On 
svoju težnju prema duhovnosti premješta više pre¬ 
ma djelotvornoj ljubavi prema bližnjemu. 

Duh vjere ga je upućivao da vidi ruku 
Božju u svim događajima. Sve što ga okruživalo 
služilo mu je da uzdigne svoj duh k Bogu. U stvo¬ 
rovima je gledao sliku Božju, a u potrebnima Isusa 
bolnog i poniženog. Taj isti duh vjere potiče ga 
da kaže Kćerima kršćanske ljubavi: »U osobi siro¬ 
maha služite Isusu, i to je tako sigurno, kao što 
smo mi sada ovdje. Ako jedna sestra ide deset puta 
na dan pohoditi siromaha, deset puta će ondje naći 
Isusa«. 

Ljubav prema Bogu kod njega nije samo afek- 
tivna nego i efektivna. »Ljubimo Boga radom 
svojih ruku i znojem svoga čela. Mnogi čini lju¬ 
bavi prema Bogu su unutarnje naravi, premda su 
dobri i poželjni, ipak su sumnjivi ako se ne dođe 
do toga da se prakticira efektivna ljubav«. Vinko 
ne cijeni ljubav bez djela, ljubav koja se sastoji 
samo od osjećaja.On je naziva dimom i objašnjava 
da ljubav koja posjeduje samo lijepe misli i velike 
riječi, više je na štetu nego na korist. No, njegova 
aktivnost imala je za bazu molitvu i razmatranje, 
nije bila samo akcija. U svojoj prostodušnosti Vin¬ 
ko traži samo Boga u svim svojim nakanama i dje¬ 
lima. »To je krepost koju najviše volim i oko koje 
sam najviše nastojao u svojim djelima«. Govorio 
bi: »Ako Bog hoće da se ovo izvrši, onda odugo¬ 
vlačenje neće ništa naškoditi. Što bude manje na¬ 
šega, bit će više Božjega«. 

Promatrajući poniznost Isusa sve je sigurnije 
išao putem poniznosti koja je toliko snažno zahva¬ 
tila njegovo biće da je Barbey (Barbej) napisao o 
njemu: »Vinko je veliki umjetnik u traženju po¬ 
niženja. Nije sebi pripisivao zasluge za djela koja 
je poduzimao i činio, bio je uvjeren da Bog može 
sam izvesti svoja djela. Bio je svjestan da mora 
surađivati, jer Bog to od njega očekuje«. Iz njego¬ 
vih konferencija znamo da je svojim sinovima la- 
zaristima rekao: »Nije dosta da se individualno 
smatramo vrijednima prezira; treba ljubiti prezir 
kolektivno, kao Družba ... Veselimo se ako se kaže 
da je Družba lazarista beskorisna Crkvi, da je sa¬ 
stavljena od seoskih ljudi, da su njihove misije po 
selima bez ploda, upravljanje sjemeništima bez 
uspjeha...« 

Razboritost mu je diktirala da sve osniva na 
Evanđelju. Govorio je svojim suradnicima: »Koji 
rade po nauci Kristovoj, grade na pećini, a koji 
to ne čine, ti grade na pijesku kojega rastjera 
prva oluja«. Ova ga vrhunaravna razboritost upu¬ 
ćivala na Božansku Providnost. Zato se nikad nije 
žurio sa svojim pothvatima. 

To su najistaknutije oznake Vinkove duhov¬ 
nosti koje je usvojio i divno do punine razvio. Vin¬ 
ko je kršćaninu kao prvu dužnost preporučivao 
klanjanje koje se sastoji u priznavanju veličine 
Božje i slabosti ljudske. Odavle je prelazio na lju¬ 
bav prema Bogu i bližnjemu i na želju da i drugi 
što više upoznaju i uzljube Boga, te tako bude što 
više pravih klanjalaca. Na svetog Vinka je sna¬ 
žno utjecao i sveti Franjo Saleški. Oba sveca bili 
su sama blagost, dobrota i poniznost. I sveti Igna¬ 
cije Lojola je utjecao na duhovnost svetoga Vinka. 

Izrazito praktičan duh svetoga Vinka otkrio je u 
načinu razmatranja i askeze svetog Ignacija veo¬ 
ma prikladan i logičan put da čovjek ostavi sve 
što ljudska narav zahtijeva i da postane slobodniji 
i sposobniji da nasljeduje Isusa u služenju nebe¬ 
skom Ocu. Središnja točka u poukama svetog Vin¬ 
ka je često pozivanje na Sveto pismo, osobito na 
osobu i riječi Isusa Krista, našega Gospodina, kako 
je često govorio. 

Evanđelje i poslanice svetoga Pavla bile su za 
Vinka bogati izvor snage i ljubavi prema Bogu i 
bližnjemu. Vinka je kao i svetog Pavla zahvatio 
Krist, on je zaljubljen u Krista, njega vidi u sve¬ 
mu i u svima, osobito u siromasima »našim gospo¬ 
darima«. U svetosti toga izvanrednog čovjeka je¬ 
dna je osobina duboko karakteristična: činjenica 
je da taj vanredno inteligentan i bistar seljački 
sin, realist, ne lebdi u oblacima. Vinko je ostao ta¬ 
kav za cijeloga života. On je jedan od tankoćutnih 
ljudi koji neprestano produbljuju i oplemenjuju 
samoga sebe. Srce svetoga Vinka nije nikada pre¬ 
stalo suosjećati s trpljenjem drugih. Nikad se nije 
oglušio na zov tuđeg bola. Sto je dulje živio, sve je 
više trpio zbog ljudske bijede. Posjedovao je sna¬ 
žnu i duboku inteligenciju koja je zahvaćala ne 
samo stvarnost njegova vremena, nego i potrebe 
čovjeka općenito. 

Promatrajući Vinkovu duhovnost, vidimo da je 
ona divno djelo milosti i suradnje. On je po toj 
suradnji s milošću svijetom pronio pjesmu nad pje¬ 
smama o kršćanskoj ljubavi prema bližnjemu, i to 
ne samo iz neke humanosti i samilosti, nego one lju¬ 
bavi koju Gospodin zapovijeda u svojoj prvoj i naj¬ 
većoj zapovijedi: »Ljubi Gospodina Boga svoga svim 

srcem i bližnjega svoga kao samoga sebe«. Više 
put bi uskliknuo: »Narod umire od gladi i u opa¬ 
snosti je da bude osuđen zauvijek«. To pokazuje 
da za njega služiti Bogu znači spasiti i nahraniti 
taj narod. Neprestano traži načina kako da to os¬ 
tvari. Svoje traženje podupirao je molitvom i po¬ 
korom. Vječne vrednote uključivao je u sve vre¬ 
menito, božansko u ljudsko, vrhunaravno u narav¬ 
ni život. 

Vinko je nastojao ljubiti Boga kako ga Isus 
ljubi, a bližnjega, osobito siromaha, iz ljubavi pre¬ 
ma Bogu. To je bila pokretna snaga njegova veo¬ 
ma djelatnog života, to je bila njegova najsnažnija 
inspiracija. On nam je sam to razjasnio: »Ljubimo 
Boga, braćo, ljubimo Boga, ali neka to bude zno¬ 
jem našega čela i radom naših ruku«. I zato su svi 
osjećali kako iz Vinka zrači čudesna dobrota. Osje¬ 
ćali su da on voli ljude, da on voli čovjeka bez 
iluzija, čovjeka onakva kakav jest sa svim njego¬ 
vim slaboćama. U tome se doživljava ljubav Kri¬ 
stova koja se preko Vinkova srca izlijeva na svu 
braću. 

ODLAZAK U CHLICHY 


Vinko nije prihvatio Berulle-ov prijedlog da 
pristupi kongregaciji svećenika oratorijanaca. Ali 
na njegov prijedlog pristane da na župi Chlichy 
(Kliši) zamijeni svećenika koji se spremao da stupi 
u kongregaciju oratorijanaca. 2upa Chlichy imala 
je oko 600 vjernika. Vinko se u njoj neumornom 
revnošću predao pastoralnom radu. Propovijedao 
je, ispovijedao, poučavao katekizam, pohađao bo¬ 
lesnike, jačao slabe u vjeri, suzbijao zle običaje, 
uređivao unutrašnjost jako zapuštene crkve. Sve 
je htio predobiti za Krista svojim nastupom, do¬ 
brotom, blagošću u saobraćaju sa siromasima i s 
bogatima. Privukao je sva srca Bogu i bio je stoga 
tako sretan da je pariškom nadbiskupu napisao: 
»Imam tako dobre ljude, monsinjore, da u sebi mi¬ 
slim da tako sretni ne možete biti niti vi«. 

Ali ta njegova sreća nije dugo trajala. Berulle 
mu je našao novu službu. Bio je imenovan odgo¬ 
jiteljem djece grofa de Gondi. Vinko teška srca 
prihvati to imenovanje i nastupivši tu službu, piše 
svom prijatelju Berulle-u: »Žalostan sam otišao iz 
svoje male crkvice. Moje oči bijahu pune suza, bla¬ 
goslovio sam muškarce i žene koji su došli k me¬ 
ni, a koje sam veoma volio. I moji siromasi dođo¬ 
še, a to mi je paralo srce«. 


25 



U OBITELJI DE GONDI 


Berulle je izabrao Vinka za odgojitelja u obi¬ 
telji de Gondi koja je bila jedna od najbogatijih 
i najuglednijih u Francuskoj. Njihova kuća bila 
je sastajalište najutjecajnijih ličnosti grada Pari¬ 
za. Berulle po svoj prilici nije predviđao da će 
upravo iz ove kuće proizaći pohod kršćanske lju¬ 
bavi i snažno djelovanje svetog Vinka u obnovi 
vjerskog života Francuske. 

Kao nekadašnji milostinjar kraljice Margare¬ 
te Vinko je bio svjestan svih opasnosti u ovoj ari¬ 
stokratskoj okolini. Sve slobodno vrijeme provo¬ 
dio je u skromnoj sobici, tamo je radio i molio. 
Generalu de Gondi i njegovoj supruzi dolazio bi 
samo kad su ga zvali. Njegova poniznost, povu- 
čenost, razboritost i milosrdno srce ulijevali su 
svima veliko poštovanje prema njemu. Premda je 
generalu de Gondi uvijek iskazivao veliko pošto¬ 
vanje, to ga nije priječilo da smjelo nastupi kad¬ 
god bi se na dvoru kršili Božji zakoni. Teško je 
podnosio tada jako raširen porok dvoboja te se nije 
žacao na koljenima moliti generala da odustane 
od dvoboja na koji se spremao. »U ime Isusa Kri¬ 
sta ... ja vam izjavljujem da će sud Božji stići vas 
i vaše potomstvo ako ne odustanete od te zle na¬ 
kane«. General je, doduše, u prvi čas bio zatečen, 
ali se ipak pokorio i odustao od dvoboja. Od toga 
dana Vinko je svim silama suzbijao taj teški po¬ 
rok onoga vremena. 

Vinko se u kući de Gondi velikom brižljivo- 
šću posvetio povjerenoj dužnosti. Za vrijeme broj¬ 
nih putovanja s obitelji de Gondi, osobito obila- 

zeći njihova imanja, susretao je mnoge siromašne 
seljake. Oni su Vinka najviše trebali i zanimali. 
U to su vrijeme neki događaji promijenili njegov 
život. Jednom, obilazeći posjede grofa de Gondi, 
pohodio je nekog umirućeg čovjeka koji je cijeli 
svoj život u čitavoj okolici uživao veliki ugled kao 
čestit čovjek. Međutim, kad je taj otkrio Vinku 
svoje duševno stanje i spomenuo ono što se zbog 
stida nije usudio nikad priznati u ispovijedi, Vin¬ 
ko mu predloži da obavi opću ispovijed. Umirući 
pristane, a poslije te ispovijedi čovjek je izjavio 
grofici de Gondi da bi bez ove svete ispovijedi si¬ 
gurno propao na sudu Božjem. Gospođa de Gondi 
zamolila je stoga svetog Vinka da bi u župama na 
njihovim posjedima držao propovijedi o potrebi 
opće ispovijedi. Tako je Vinko od tada i postupao. 
Od toga vremena gospođa de Gondi bila je najjača 
pomoć u svim Vinkovim mnogostrukim djelima 
ljubavi. 

Ti događaji na imanjima obitelji de Gondi bili 
su za Vinka snažan poziv. Zimi iste godine pozvaše 
Vinka umirućem starcu koji je živio sam u posve¬ 
mašnjoj duhovnoj samoći, koji nikad nije imao 
prilike da s nekim razgovara o Bogu, niti da iza¬ 
đe iz samoga sebe. Nije se usudio ni vjerovati u 
Božju dobrotu. Vinkovo srce je bilo ganuto. Vinko 
je starcu govorio o neizmjernoj Božjoj ljubavi i 
dobroti i posve ga smirio. Poslije toga razgovora 
Vinko bi najradije otišao u najudaljenije krajeve 
svijeta da svima koji misle da su izgubljeni navi- 
ješta da postoji Bog koji ih nije zaboravio. 


27 



FOLLEVILLE — PRVE MISIJE 


Obitelj de Gondi posjedovala je mnoga ima¬ 
nja, na kojima su živjele brojne obitelji. Vinko je 
nastavljao propovijedati tom jednostavnom selja¬ 
čkom narodu. Kad je u selu Folleville (Folvil) 25. 
siječnja 1617. godine održao jednu propovijed o 
značenju opće ispovijedi, osvojio je sva srca tih je¬ 
dnostavnih ljudi, a uspjeh nije izostao. Svi su se 
htjeli ispovijediti kod njega. Ohrabren time nastavio 
je propovijedati i opominjati. Ali kako nije mogao 
sam udovoljiti želji tih ljudi, pozove u pomoć dva 
isusovca. Ovi su mu pomagali ispovijedati, propo¬ 
vijedati i poučavati ljude u vjerskim istinama. Bu¬ 
dući da je ta propovijed koja je ganula toliko ljudi 
bila održana 25. siječnja, na blagdan obraćenja 
svetoga Pavla, Vinko je taj dan smatrao najvažni¬ 
jim u svom apostolskom radu. Njegovi duhovni 
sinovi lazaristi taj dan slave veoma svečano, jer 
je prva misijska propovijed svetoga Vinka bila 
sjeme iz kojega je kasnije nastala »Kongregacija 
svećenika misionara«. 

Tog je dana u Follevilleu nastalo prvo veliko 
djelo ljubavi svetog Vinka Paulskog. On priznaje 
da ta misao nije potekla od njega nego od grofice 
de Gondi koja je ohrabrena tim uspjesima nami¬ 
jenila 16.000 libra godišnje onoj Družbi koja bi 
svake pete godine na njezinim imanjima održala 
misije. Tu njezinu zamisao odbijali su isusovci i 
oratorijanci, a kad je tu djelatnost predložila sve¬ 
tom Vinku, on je šutio: on je uvijek čekao znak i 
poziv Božje Providnosti. Već tada se očitovala oso¬ 
bitost njegova djelovanja kad se radilo o većim 

pothvatima. Govorio bi: »Ne prenagliti se nego 
stjecati iskustva u malome i nikad ne pretjecati 
Božju Providnost«. Ubrzo nakon ovih događaja 
Vinko odluči napustiti obitelj de Gondi kako bi se 
slobodno i nevezano mogao posvetiti apostolatu. U 
dogovoru s Bćrulle-om ode za župnika u Chatillon 
(Satijon), blizu Lyona. 

Župnik u chatillon-les dombes 


Nije prošlo ni šest mjeseci od onoga znameni¬ 
tog dana u Folleville-u kad je Vinko bez oprošta¬ 
ja, pod izlikom jednog »kratkog putovanja«, osta¬ 
vio kuću Gondijevih. Misije u Folleville-u poka¬ 
zale su mu put koji je Providnost za njega odre¬ 
dila. 

Vinko je u Chatillon-u, gradiću od 2.000 sta¬ 
novnika, našao veoma zapušten vjerski život i te¬ 
ške socijalne prilike. Plemići su živjeli raskošno, 
zabavljajući se lovom i igrama, a seljaci su obra¬ 
đivali polja od čega su imali tek toliko da ne umru 
od gladi. Uopće više nisu imali volje za život niti 
su ih veselila djeca, jer su ona uz onu bijedu bila 
pretežak teret. To je duboko ranilo srce svetog 
Vinka. Ali za njega je isto vidjeti zlo i odmah tra¬ 
žiti lijek protiv njega. Brzo je uvidio da sam neće 
moći mnogo učiniti uz tako veliku bijedu i vjer¬ 
sku zapuštenost. Zato zamoli pobožnog svećenika 
iz Lyona da mu bude suradnikom. Njih su dvojica 
živjeli veoma skromno po strogo zacrtanom dnev¬ 
nom redu. Ustajali su u pet sati, zatim su obavili 
razmatranje, svetu misu, a nakon doručka molili 
su časoslov. Poslije toga pohađali su siromahe i 
bolesnike u župi. Stanovnici gradića čudili su se, 
jer već dugo nisu vidjeli tako revnih i skromnih 
svećenika. 

U radu za duše Vinko je bio neumoran. Vidio 
je da mora najprije sve učiniti kako bi vratio rev¬ 
nom životu svećenike u samom gradiću Chati- 
Uon-u. Mudro i ljubezno, ali ipak odrešito nastu¬ 
pao je u svakoj zgodi. To je na ostale svećenike 

u tom mjestu snažno djelovalo i Vinko je mogao 
provesti u djelo svoju zamisao. Postigao je da sve¬ 
ćenici provode zajednički život, uspio je obnoviti 
svečanu službu Božju kao i dokinuti, mnoge zlo¬ 
porabe. Bio je neumoran u propovijedanju. Sve 
propovijedi bile su mu protkane svetačkom uvjer¬ 
ljivošću. Po njima je privlačio ljude svih staleža 
i brzo ih je oduševio. Pohađao je bolesnike, po¬ 
učavao u vjerskim istinama, ispovijedao i brinuo 
se za siromahe. Kad nije bio kod nijednog od tih 
poslova, našli su ga u crkvi na adoraciji. Uvijek 
je bio u svećeničkom talaru, staložen, revan, odlu¬ 
čan, davao je primjer plemenitog svećenika čiji 
rad nije mogao ostati nezapažen niti bez uspjeha. 
Za četiri mjeseca župa je bila posve izmijenjena. 
Probudio je vjerski život. Slijedilo je jedno obra¬ 
ćanje za drugim. 

BRATOVŠTINE KRŠĆANSKE LJUBAVI 


Chatillon je međašnji kamen u Vinkovu ži¬ 
votu, a ujedno u povijesti karitativnog rada uop¬ 
će. U toj župi Vinko se odmah susreo s ljudskom 
bijedom, osamljenošću i bolešću. Sam opisuje kako 
je započeo svoj karitativni rad u Chatillon-u: »Kad 
sam se jednom oblačio za svetu misu, rekli su mi 
da su u jednoj kući, tričetvrt sata udaljenoj od 
župe, svi bolesni, a nemaju nikoga da im pomo¬ 
gne. To je jako bolno dirnulo moje srce. Pod mi¬ 
som mi padne na pamet misao da za njih treba 
nešto učiniti, jer će inače propasti«. U propovi¬ 
jedi kojoj je bila glavna misao djelotvorna kršćan¬ 
ska ljubav Vinko je pozvao ljude da pomognu toj 
obitelji. Mnogi su poslije svete mise pohrlili u tu 
kuću i ponijeli hrane i novaca. Vinko pođe i sam 
toj obitelji. Vidio je na djelu veliku ljubav, ali 
neorganiziranu, jer je ta obitelj za taj dan dobila 
više nego što je potrebno, a za dalje nije se više 
nitko brinuo. Stoga je odmah preporučio dobrim 
gospođama neka posjećuju tu siromašnu obitelj i 
ostale potrebne u gradiću. 

Vinko nije bio samo svetac — propovijednik, 
nego je bio i izvanredan organizator. Od osoba 
koje su s njime surađivale uvijek pripravne da mu 
pomognu, osnovao je »Bratovštinu kršćanske ljuba¬ 
vi« za pomoć siromasima i bolesnicima, osobito 
onima koji su bili osamljeni. Uredio je pravila po 
kojima se treba obavljati rad te bratovštine. Taj 
tekst pravila ujedno je bio kao neka obavijest da 
time nastaje trajna ustanova. Bratovština kršćan¬ 
ske ljubavi je osnovana pod lozinkom »Budite mi- 

losrdni kao što je moj Otac milosrdan«. Svrha 
bratovštine je da se ispuni želja Isusova, i da se 
vrše djela ljubavi i milosrđa. Tako je Vinko veli¬ 
kom smjelošću uveo svjetovne osobe u organizi¬ 
rano karitativno djelovanje Crkve. Prema tim pra¬ 
vilima su se kasnije osnivala mnoga društva kr¬ 
šćanske ljubavi. 

POVRATAK U OBITELJ DE GONDI 


Nakon Vinkova odlaska iz obitelji de Gondi 
osjećala se velika praznina. Grof, a još više gro¬ 
fica, nastojali su da ga sklone na povratak. Gro¬ 
fica se obratila na Vinkovog duhovnog vođu Be- 
rulle-a. Ovaj je opisao svetom Vinku duševno sta¬ 
nje grofičino, ali mu nije naložio da se vrati u obi¬ 
telj de Gondi, već ga zamolio, da razmisli da li 
je dostatno upoznao volju Božju, pa da se onda od¬ 
luči kako misli da je najbolje. U ovome se jasno 
razabire da Bćrulle kao duhovni vođa uviđa da 
je Vinko na putu Bogu već znatno napredovao. U 
ovom svećeniku je upoznao djelovanje Providno¬ 
sti. Iz svega se vidi da je u Vinka i njegov rad 
imao povjerenje. 

Vinkov oproštaj iz Chatillon-a bio je bolan za 
njega kao i za vjernike. U propovijedi im je re¬ 
kao da je došao među njih da »među njima živi i 
umre«, ali sada se mora povjeriti vođenju Božje 
Providnosti i napustiti ih. Preporučio im se u mo¬ 
litve i obećao da ih neće zaboraviti. 

Prije odlaska razdijelio je svu svoju imovinu 
siromasima. Dan Vinkova odlaska bio je žalostan 
za sve stanovnike Chatillon-a. Danas na trgu u 
Chatillon-u stoji kip svetog Vinka koji današnje 
stanovnike podsjeća na blagoslovno djelovanje sve¬ 
toga Vinka u njihovoj župi. 

OBNOVITELJ VJERSKOG ŽIVOTA 


Velike nevolje što su u XVII stoljeću pritisle 
Francusku žalostile su dobro Vinkovo srce, ali 
mnogo više je Vinka zabrinjavao vjerski život, ne¬ 
haj i ćudoredno stanje naroda. Jedan njegov pri¬ 
jatelj iznio mu je svoje zapažanje: »Kad bi jedan 
poganin iz Japana došao u Francusku i ušao u si¬ 
romašnu, nečistu, napola porušenu seosku crkvicu, 
to bi mu mjesto vjerojatno izgledalo prikladnije da 
se u nj stave životinje, nego da se u njemu prika¬ 
zuje žrtva Bogu«. Ta se izjava Vinka duboko doj¬ 
mila. On je svojim veoma izoštrenim pogledom za 
potrebe vremena shvatio situaciju i dao se na po¬ 
sao. Pronašao je načine za pučko dušobrižništvo, 
i njegovom se zaslugom stala buditi vjera među 
seoskim narodom. 

Vlastitim očima promatrao je žalosno stanje 
ljudi na selu. Nitko nije tako dobro poznavao po¬ 
trebe naroda kao on. Odmah nakon povratka u 
Gondijevu kuću, posvetio se velikom revnošću pu¬ 
čkim misijama na Gondijevim posjedima, pogo¬ 
tovo kad mu je ta obitelj sada osigurala potpunu 
slobodu za njegovo apostolsko djelovanje. 

Uz Bratovštinu za žene osnovao je i »Društvo 
muževa« koje se brinulo za zdrave siromahe, za 
nezaposlene i odbačene, dok su se ženska društva 
brinula za bolesne siromahe. Za jedne i druge na¬ 
pisao je pravila. 

Dne 1. ožujka 1624. godine došla je do ostva¬ 
renja zamisao grofice de Gondi da Vinko preuzme 
zavod »Dobre djece« kao središte misijskih pot¬ 
hvata na imanjima obitelji de Gondi. Nakon pot- 

pisanog zakladnog ugovora Vinko pređa upravu 
zavoda svećeniku Portail-u (Portaju). Vinko je za¬ 
mislio zajednicu od šest svećenika koji bi trebali 
propovijedati, ispovijedati i u svakom duhovnom 
pogledu pomagati zapuštenom seljačkom življu, 
a svake pete godine održat im misije. Tako je slu¬ 
žbeno osnovana »Kongregacija misionara« kasnije 
sa sjedištem u bivšoj bolnici gubavaca nazvanoj 
sveti Lazar, pa je narod te svećenike zbog toga 
prozvao »lazaristi«. Oni rade kao dijecezanski sve¬ 
ćenici, ali se od njih razlikuju time što se većinom 
ne zadržavaju na jednoj župi, nego djeluju prema 
potrebi na pastoralno i socijalno zapuštenom pod¬ 
ručju. Vinko im je govorio: »Ne budimo navezani 
na ovo ili ono! Hrabro! Idimo kuda nas Bog zove, 
on će se za nas brinuti, ne bojmo se ničega! Mo¬ 
limo se da nas taj duh uvijek posvuda vodi tako, 
da kad ljudi vide jednoga ili dvojicu misionara 
mogu reći: — Gle, to su apostoli spremni poći na 
sve četiri strane svijeta da naviještaju riječ Bo¬ 
žju«. I te su se Vinkove namisli obistinile, jer da¬ 
nas doista njegovi sinovi misionari rade na svim 
kontinentima. 

Počeci ove novoosnovane družbe bili su veoma 
skromni. Prvi se svetom Vinku pridružio krepo- 
stan svećenik Antun Portail kojega je Vinko već 
dugo poznavao, a poslije njega dolazili su i drugi 
svećenici. Oni pođoše od sela do sela i propovije¬ 
dahu siromasima Evanđelje. Dolazili su i ponovno 
u ona mjesta gdje su već jednom držali misije, a 
kasnije i u druge župe pariške nadbiskupije. Kad 
je Vinko dobio za ovu družbu biskupsko odobre¬ 
nje nastojao je što bolje organizirati svoje djelo. 

Na dan potpisivanja povelje o utemeljenju Vinko 
se odrekao svoje očevine i župe Chlichy da se mo¬ 
že posvetiti radu u novoj Kongregaciji. 

Kongregacija lazarista razvila je pravo apo¬ 
stolsko djelovanje svojim propovijedanjem i odr¬ 
žavanjem misija i ispovijedanjem. 

OBNOVA SVEĆENSTVA 


O svetom Vinku se najčešće govori kao o or¬ 
ganizatoru djela djelotvorne kršćanske ljubavi, a 
manje je poznat njegov rad na obnovi svećenstva. 
Vjerski ratovi i prodiranje protestantizma nanijeli 
su Crkvi u Francuskoj neopisivu nutarnju i vanj¬ 
sku štetu. Od 140 biskupija 43 su bile ispražnjene. 
Crkve su bile bez propovjednika, a ispovjeđaonice 
prazne. Najmoćniji su se sablažnjivo vladali. Duh 
Isusa Krista i njegovo Evanđelje bili su potisnuti. 
Svećeničku službu prihvaćali su ljudi bez poziva 
i priprave. Vinko je uvidio da u toj općoj zapu- 
štenosti naroda i svećenika, među kojima je bilo 
i takvih koji nisu znali ni obrazac odrešenja, treba 
zlo zahvatiti u korijenu. Zato je svim marom na¬ 
stojao oko toga da se budući svećenici dobro pri¬ 
prave za primanje svetog reda, a već zaređene sve¬ 
ćenike upućivao je o njihovim svećeničkim duž¬ 
nostima i nadahnjivao ih je crkvenim duhom. Znao 
je da su uzaludne sve misije ako kasnije sveće¬ 
nici kod naroda ne podržavaju njihove plodove. 
To je bila spasonosna zamisao, ali je put do ostva¬ 
renja bio težak. U suradnji s biskupima započeo 
je održavanjem tečajeva duhovnih vježbi za re¬ 
denike. Iako su te duhovne vježbe bile kratke, ipak 
su postizavale velik uspjeh. Malo kasnije otvori 
Vinko vrata svetog Lazara svima, svećenicima i 
svjetovnjacima bez razlike staleža. Vinkovom se 
zaslugom velika blagodat duhovnih vježbi proširi¬ 
la na svjetovnjake. Te su duhovne vježbe bile te¬ 
melj velikih obnova i ujedno škola laičkog apo- 
stolata. 

£)a podrži obnovljeni duh u svećenicima koji 
su obavljali duhovne vježbe, Vinko prihvati pri¬ 
jedlog nekog svećenika da će zajedno s revnim 
svećenicima redovito svakog utorka održavati kon¬ 
ferenciju. Svrha tih »Konferencija od utorka« bila 
je: častiti duh Isusa Krista, nasljedovati njegovo 
vječno svećeništvo i njegovu ljubav prema siroma¬ 
sima. U tim konferencijama sudjelovalo je mnogo 
svećenika koji su izvanredno uspješno djelovali 
u Francuskoj. Svuda su se opažali krasni plodovi: 
stara su neprijateljstva nestajala, nepravde su bile 
ispravljene, ljudi su obavljali opće ispovijedi, a 
krivovjerci se odricali svojih zabluda. 

Godine 1638. kralj Ljudevit XIII zahtijevao je 
da se za članove kraljevskog dvora održe misije. 
U tim misijama postignut je velik uspjeh u borbi 
protiv kršenja Božjeg zakona na dvoru i protiv ne¬ 
pravilnog nagrađivanja službenika. U isto vrije¬ 
me 2. listopada 1638. godine stavio je Ljudevit 
XIII cijelu Francusku pod zaštitu Majke Božje. 
Sve su to bili plodovi »Konferencija od utorka« 
koje su se proširile po cijeloj Francuskoj i čak 
preko njenih granica. Posvuda su bile jaka pomoć 
u radu za vjersku obnovu. 

Poslije smrti Ljudevita XIII kraljica Ana Au¬ 
strijska imenovala je Vinka članom »savjeta sa¬ 
vjesti«. Ovaj je imao zadaću savjetovati vladaricu 
u svim crkvenim poslovima za vrijeme maloljet- 
nosti Ljudevita XIV. Vinko je odbijao to imeno¬ 
vanje navodeći svoju »nesposobnost«, ali je morao 
prihvatiti. Ponizni Vinko, seljački sin iz Gascogne 
dolazio je na sjednicu u svom istrošenom i jedno¬ 
stavnom odijelu. Za dvorsku se etiketu malo bri- 

nuo. Kad su ga prvi put uveli u državni savjet, a 
grof de Gondi ga pozvao da sjedne uz najviše od¬ 
ličnike Francuske, odbio je izjavom: »Prevelika je 
čast za mene, sina siromašnog svinjara, da me vaša 
visost podnosi u svojoj blizini«. Od svih dužnosti 
u »Savjetu savjesti« za Vinka je bio najvažniji 
izbor biskupa. Smatrao je nedopustivim da kod 
toga šuti. Budno je pazio da za crkvene službe ne 
budu imenovani nevrijedni ljudi ili djeca kako je 
do tada često bivalo. Borio se protiv obiteljskih 
privilegija i protiv simonije. Svojim neslomljivim 
i nepodmitljivim stavom stekao je veoma mnogo 
neprijatelja među uglednim obiteljima, pa i kod 
samog kardinala Mazarin-a (Mazarena) koji je bio 
moćni ministar Francuske. 

Spominjali smo obnovu svećenika i redovnika 
za koju se Vinko zalagao održavanjem duhovnih 
vježbi za redenike i svećenike i konferencijama od 
utorka. Slijedeći njegov pothvat za obnovu vjer¬ 
skog života bilo je osnivanje svećeničkih sjemeni¬ 
šta prema zahtjevima Tridentinskog koncila. Vin¬ 
ko je bio uvjeren da budućnost Crkve u Francu¬ 
skoj ovisi o dobrom svećeničkom naraštaju. O po¬ 
čecima osnivanja »malog sjemeništa« nema naro¬ 
čitih podataka, ali je vrijeme pokazalo da se nisu 
ispunile nade što su se u njih postavljale. Mnogi 
su sjemeništarci istupili i pošli svojim putem. Sto¬ 
ga se ukazala velika potreba da se osnuje »Bisku¬ 
pijsko sjemenište« u kojem bi se tek zaređeni sve¬ 
ćenici barem kroz dvije godine odgajali u krepo¬ 
sti i stjecali teološko znanje. Vinko je tu svoju za¬ 
misao o osnivanju biskupijskih sjemeništa iznio 
pred kardinalom Richelieu-om (Rišljeom), koji je 

pristao na Vinkov prijedlog i upravo ga prisilio da 
to što prije izvede. U tu svrhu osigurao mu je i 
sredstva. Odgoj u tim sjemeništima bio je povje¬ 
ren očima lazaristima. 

Vinko je bio svjestan da je propovijedanje 
veoma djelotvorno sredstvo da se provede duhov¬ 
na obnova, zato je u »Konferencijama od utorka« 
u sjemeništima i na sastancima s lazaristima na¬ 
glašavao da nauka Evanđelja i katekizam treba 
biti temelj propovijedi. Zahtijevao je jednostav¬ 
nost spojenu sa svećeničkim dostojanstvom. Obi¬ 
čavao je govoriti srdačno, obiteljski i na taj je 
način dopirao do srca. Preporučivao je svoju »ma¬ 
lu metodu« propovijedanja. Iz njegove škole pro¬ 
povijedanja izišao je i glasoviti propovjednik Bo- 
ssuet (Bosje). Svojim duhovnim sinovima lazari¬ 
stima koji su prihvatili njegovu metodu govorio 
bi: »Da bi propovijed mogla uvjerljivo djelovati, 
mora prije svega sjati propovjednikov primjer«. 

BORBA PROTIV JANSENIZMA 


Jansenizam je bio najopasnija zabluda u XVII 
stoljeću koja je prijetila vjeri i Crkvi. Ta zablu¬ 
da oživjela je staru prepirku o tome kako u duši 
djeluje milost, a kako narav. U širenju tih ideja, 
uz osnivača Jansena najistaknutija ličnost bio je 
Saint Cyran (Sen Siran). Jansenisti su učili da 
ljudska narav nakon pada u grijeh nije više spo¬ 
sobna za dobra djela. Tvrdili su da Tridentinski 
koncil nije pravi crkveni sabor u smislu starih sa¬ 
bora, nego da je samo sastanak skolastika. Saint 
Cyran je prema »objavi«, primljenoj u razmišlja¬ 
nju, naučavao da Crkva više ne postoji, jer da ju 
je Krist »kao svoju zaručnicu odbacio«. 

Vinko i Saint Cyran bili su doduše različitih 
značaja, ali kao zemljaci odnosili su se međusob¬ 
no prijateljski. Unatoč tome Vinko se nije slagao 
s nekim idejama i kritikama Saint Cyran-a, oso¬ 
bito kad se radilo o nauci Crkve. Napadaji Saint 
Cyran-a na Crkvu duboko su ranjavali Vinkovo 
srce kome je jedinstvo Crkve bilo iznad svega. Na¬ 
stojao je svog prijatelja odvratiti od zabluda, a 
kad je vidio da u tom ne uspijeva, počeo ga je 
izbjegavati. Nikada ga nije javno okrivljivao. Kad 
su se krive ideje koje je Saint Cyran zastupao pro¬ 
širile, on je bio pozvan na odgovornost pred crkve¬ 
ne vlasti, a bio je pozvan i Vinko za svjedoka. Kod 
tog svjedočenja zasjala je najljepšim sjajem nje¬ 
gova velika duša. Na procesu Vinko nije govorio 
sve što je znao, već je samo na pitanja odgovarao. 
Tu je progovorilo srce čovjeka koji znade odijeliti 
osobu od krivnje. Iako Vinko nije uspio pridobiti 

prijatelja za istinu, nije mu u nesreći htio ništa 
predbacivati, nego ga je nastojao zaštititi. 

Inače se Vinko odlučno svim silama borio pro¬ 
tiv ideja jansenizma. Izdržao je sve neuspjehe te 
borbe vjerujući da će pobijediti istina. Konačno je 
31. svibnja 1653. godine papa Inocent X osudio jan- 
senističku nauku iznesenu u jednom spisu. Nakon 
te osude osjetili su olakšanje svi oni koji su u ši¬ 
renju zablude spoznali veliku opasnost za Crkvu 
i za vjersku obnovu započetu u Francuskoj. 

POZIV NA DOBROTU 


Vidjeli smo da je Berulle nastojao da Vinko 
dođe u Pariz i bude odgojiteljem u obitelji de 
Gondi. Ali, zapravo je Božja Providnost htjela da 
mu njegovo djelovanje u toj obitelji pruži pogodne 
uvjete za nove pothvate i djelatnosti. 

Najveći dio svog života Vinko je proveo u 
Parizu, koji u XVII stoljeću nije bio samo reziden¬ 
cija kraljeva, nego i mjesto djelatnosti Richelieu-a 
i Ane Austrijske. Vinkovo djelovanje usko je po¬ 
vezano s tim vladajućim krugovima. Po svojim du¬ 
žnostima povezan s njima mogao je u vremenima 
teških socijalnih kriza pomoći ispaćenom narodu. 
Seljački puk koji je u ono vrijeme sačinjavao ve¬ 
liku većinu francuskog stanovništva, namjerno je 
ostavljen u bijedi. Iz tog doba potječe izjava sve¬ 
tog Vinka: »Narod umire od gladi i ne poznaje 
najvažnije istine svete vjere«. 

Nije moguće govoriti o Vinku, a da ne pomi¬ 
šljamo na siromahe, kojima je kao svojim »gospo¬ 
darima« služio na poticaj Kristove ljubavi. Vinko 
je promatrao sve što se oko njega zbivalo, a znao 
je tumačiti znakove vremena. Poznavao je privre¬ 
dne i političke uzroke bijede. Za njega je bijeda 
vremena bila i religiozni problem. Gledao je siro¬ 
mahe u svjetlu vjere. Bio je sposoban da vidi sliku 
Spasiteljevu u djetetu, napuštenom pred crkvenim 
vratima, ili u pariškom beskućniku koji je zavi- 
jen tugom i samoćom spavao pod mostovima Seine 
(Sene). Vinka oduševljava sveobuhvatna Božja lju¬ 
bav. I sam se daje na djela ljubavi. Služi se istim 
metodama kojima se služio Krist. Uvijek govori: 

ako tko hoće činiti dobro, mora ljubiti, mora druge 
poštivati i biti istinoljubiv. Za njega je bitni oblik 
ljubavi prema bližnjemu milosrđe i suosjećanje. 
Neprestano je nastojao da i druge potakne da po¬ 
štuju dostojanstvo ljudske osobe. Poučavao je svoje 
suradnike riječima »Ako siromahe promatrate oba¬ 
sjani svjetlom vjere, uočit ćete da ih prati podjed¬ 
naka sudbina kao i Sina Božjega koji je odabrao 
da bude siromašan... Moramo nasljedovati ono 
što je Krist učinio, to jest brinuti se za siromašne, 
tješeći ih, pomažući im i preporučujući ih«. Govo¬ 
rio je također: »Ne tlačite siromahe pa ni onda 
kad vas grde. Budite im utjeha, njihovi vidljivi 
anđeli. Okrenimo medalju, u svjetlu vjere vidjet 
ćemo da je Sin Božji htio biti siromah, i da mi u 
siromasima moramo prepoznati lice Boga — Čo¬ 
vjeka«. 

Vinko koji je duboko osjećao za siromahe da¬ 
rovao je udio svoje ljubavi i žrtve da nadopuni 
muku Kristovu. Vidimo da se Vinko, da tako ka¬ 
žemo, uvrstio u svakidašnje tkivo života odbače¬ 
nih, osjetio potrebe svih, a najviše potrebe čovjeka 
bez prava i kruha. Plod tog Vinkovog osjećanja 
i naziranja je rad u bolnicama, domovima, siroti- 
štima, kaznenim i popravnim zavodima i u škola¬ 
ma. Obilazio je zatvore, tješio, bodrio kažnjenike 
i zarobljenike, zauzimao se za njih pred upravom 
kako bi čovječnije s njima postupali, osobito s 
onima koji su svoju kaznu morali izdržavati na 
galijama. 


45 



žene suradnice svetog vtnka 


Vinko je u ženskom biću cijenio plemenitost 
srca i dobrotu. Poštovao je žene koje svojim do¬ 
brim djelima bolesnicima i ranjenicima ublažuju 
patnje. Tražio je suradnice koje znadu pružiti ru¬ 
ku pomoćnicu, jer je nadasve cijenio djelotvornu 
ljubav. Govorio bi: »Ne povezuju ljude riječi nego 
djela«. On na prvom mjestu ističe djela pozivajući 
se na Djela apostolska gdje se kaže da je Isus »či¬ 
nio i učio« (Dj, 1, 1). Vinko ne gradi neki idealni 
grad budućnosti, on se uživljuje u stvarne prilike 
svog vremena i traži dobra srca i blage ruke da 
bi njihovom pomoći liječio rane. Uvijek i svagdje 
se zajedno sa svojim suradnicima i suradnicama 
borio za dobro jadnih i siromašnih ljudi. 

Velika je bila inicijativa svetog Vinka u Crkvi 
kad je — suprotno općem mišljenju onoga vre¬ 
mena — uveo ženu u karitativni i socijalni rad; 
prije njega za ženu nije bilo drugog izbora nego 
osnovati obitelj ili ući u klauzurni red. Slijedeće 
što je uveo jest to što je pozvao siromašne da slu¬ 
že siromasima. Gospođe kršćanske ljubavi uza svu 
dobru volju i poticaje svetoga Vinka nisu mogle 
siromasima pružiti svu onu njegu i ljubav koja 
im je bila potrebna. Onda je Vinko zajedno sa sve¬ 
tom Lujzom de Marillac (Marijak) okupio »dobre, 
siromašne i neuke seljačke djevojke«. Njih je odu¬ 
ševio i odgojio, i tada je krenulo njegovo veliko dje¬ 
lo milosrđa. Tako se Družba »Kćeri kršćanske lju¬ 
bavi« razvila iz neznatnih početaka uz »Društva kr¬ 
šćanske ljubavi« u kojima su gospođe pomagale siro¬ 
mahe svetog Vinka. Za pouku i vodstvo tih dobrih 

djevojaka koje su se odlučile žrtvovati za služe¬ 
nje siromasima Vinko je trebao izgrađenu i spo¬ 
sobnu osobu. Promatrajući požrtvovan rad članica 
Društva kršćanske ljubavi, Vinko je među njima 
uočio kao osobitu suradnicu gospođu Le Gras (Le 
Gra) kojoj je djevojačko ime bilo Lujza de Ma- 
rillac. Vinko ju je promatrao pokraj uzglavlja bo¬ 
lesnika, u brizi za zapuštenu djecu i pitao se nije 
li taj njezin rad znak Providnosti? 

U toj se misli još jače učvrstio kad mu je 
Lujza jednoga dana napisala kako nakon njego¬ 
vih pouka osjeća sve veću želju da se potpuno po¬ 
sveti službi siromaha. Vinko je uvijek pazio da 
ne predusretne znakove Providnosti, ali kad bi 
otkrio stalne njezine znakove slijedio ih je neopo¬ 
zivo. Tako je i sada Lujzi u pismu savjetovao: »Da, 
dobro bi bilo, da uzmete na se teret bližnjega 
umjesto da samo mislite, kako je vaš teret odviše 
težak; razmaknite svoje obzorje i neka radost is¬ 
puni vaše srce«! 

To pokazuje da Vinko nije ni časa oklijevao 
da prihvati njezinu ponudu. Uočio je da bi karita¬ 
tivni rad veoma povoljno djelovao na njezin du¬ 
hovni život. Zato joj povjeri zadaću da pohađa i 
unapređuje rad »Društva kršćanske ljubavi«. Vin¬ 
ko je ubrzo nakon osnivanja Društva kršćanske 
ljubavi uvidio da su gospođe, učlanjene u to dru¬ 
štvo, zbog svojih staleških obaveza malo pomalo 
svoje dužnosti oko pohađanja bolesnika i siroma¬ 
ha prepuštale svojim kućnim pomoćnicama; zato 
je shvatio da im treba dodijeliti pomoćnice koje će 
se iz ljubavi prema siromasima i bolesnicima iz¬ 
ravno posvetiti tom služenju. 

OSNIVANJE DRU2BE 
KĆERI KRŠĆANSKE LJUBAVI 


Putujući selima gdje je bilo čestitih djevo¬ 
jaka koje se nisu htjele udavati, a nisu imale sred¬ 
stava da stupe u zatvoreni samostan, Vinko dođe 
na misao da njih angažira kako bi iz ljubavi pre¬ 
ma Bogu prihvatile dvorbu bolesnika i siromaha. 
Dok je tako propovijedao u nekoj zabačenoj župi, 
jedna djevojka imenom Margareta Naseau (Nazć) 
dođe k njemu i povjeri mu da želi pomagati siro¬ 
masima i to samo iz ljubavi prema Isusu Kristu. 
Izjavila je da je, doduše, siromašna, ali zdrava i 
spremna na sve poslove, pa i najteže, ničega se ne 
boji. Navikla je na glad i nevolju svake vrste. 
Zanimala se da li bi mogla u Parizu dvoriti siro¬ 
mahe. Ona bi to činila besplatno. Možda bi mogla 
pomagati uz one otmjene gospođe. Vinko se je 
zamislio. Da, upravo su takve djevojke potrebne 
uz gospođe i Vinko je u toj djevojci gledao izrav¬ 
ni Božji dar za svoje djelovanje, upravo onakav 
dar kako ga je ta jednostavna djevojka opisala 
jednostavno i realno. Nakon šutnje i razmišlja¬ 
nja Vinko joj odgovori: »Doći ćete u Pariz, a go¬ 
spođa Le Gras će vas poučiti kako i što ćete ra¬ 
diti«. Poslije te djevojke došle su još tri. Gospođa 
Le Gras ih je radosno primila i rasporedila za 
pomoć uz gospođe kršćanske ljubavi u Parizu, po 
selima i župama. 

Vinko i Lujza otvorenim su očima promatrali 
stvarnost. Bilo im je jasno da djevojke raštrkane 
po župama i dodijeljene u službu pojedinim go¬ 
spođama, iako donekle u vjeri i za posao poučene, 

ipak se neće moći same održati. Morali su misliti 
na odgoj, osobito na duhovni odgoj tih djevojaka. 
Tome se posvetila sama Lujza. Radovala se što je 
došao čas kad će se obistiniti njezin davni san te 
će se osnovati mala zajednica. Vinko joj je pisao: 
»Pustite Bogu da radi, pouzdajte se u njega i is¬ 
punit će se sve što vaše srce tako vruće želi«. Luj¬ 
za ga nije prestala moliti da osnuje malu zajed¬ 
nicu, ali joj je odgovorio: »Ja vas molim jednom 
zauvijek da više o tome ne mislite dok naš Gospo¬ 
din i Učitelj ne objavi što želi...« U svojoj raz¬ 
boritosti Vinko je čekao da spozna volju Božju. 

Nakon dvije godine bojažljivog Lujzinog če¬ 
kanja Vinko odabere četiri djevojke koje su već 
radile s gospođama i povjeri ih Lujzi. Pisao joj je: 
»Naš Gospodin hoće da se s vama posluži u jednoj 
stvari koja će biti na njegovu slavu, i mislim da 
će vas On radi toga očuvati u zdravlju«. 

Premda su te djevojke bile pune dobre volje, 
i zaista su se htjele velikodušno posvetiti službi 
siromaha, ipak je njihov život trebalo najprije 
usmjeriti prema dubljem životu vjere i prema 
osobnoj svetosti. Inače, njihovo prvotno oduševlje¬ 
nje moglo se brzo ohladiti. Lujza sada postade tim 
djevojkama učiteljicom i duhovnom majkom te 
ih je riječju i primjerom poučavala kako će se me¬ 
đusobno odnositi, kako će služiti bolesnicima i siro¬ 
masima, kako će se odazivati njihovom pozivu. Dje¬ 
vojke su morale biti poučene o tome kako će se 
prilagođavati načinu služenja prema zahtjevima 
vremena i mjesta. Govorila im je: »Prava kći kr¬ 
šćanske ljubavi je samo onda Božja ako služi si¬ 
romasima. Prema tome ona mora biti sličnija si¬ 
romašnim ljudima nego bogatima«. 

Kod tog odgoja Vinko je imao najvažniju ulo¬ 
gu. On je te djevojke u kratkim duhovnim vjež¬ 
bama poučavao kako da svoju naravnu plemeni¬ 
tost i ljubav prema siromasima spoje s ljubavlju 
prema Isusu, koji je sam postao siromašan da nas 
ljude obogati. Često im je govorio: »Siromaštvo 
se sastoji u tome da ne želimo drugo osim Boga. 
Morate biti zadovoljne što posjedujete samo njega. 
Sto još možemo poželjeti, kad imamo najveće do¬ 
bro, izvor svakog dobra«. 

I sveta. Lujza je prve sestre poticala kako da 
se predaju Bogu jednim jedinim žrtvenim činom 
i kako da svoj žrtveni dar obnavljaju iz dana u 
dan, iz časa u čas. Govorila bi: »Treba da imamo 
toliko ljubavi prema Bogu da često razmišljamo o 
tome kako da pronađemo što više sredstava ko¬ 
jima ćemo pomoći dušama da slave Boga«. Lujza 
se nije štedjela i upravo je čudo kako je iz¬ 
držala sve napore u tom razgranatom karitativnom 
djelovanju. Snagu joj je davao unutarnji oganj 
njezine duše, velika ljubav prema Isusu Kristu. 
Upravo je ona kćerima kršćanske ljubavi odabrala 
lozinku »Caritas Christi urget nos«! — Ljubav 
Kristova potiče nas! 

Sveta je Lujza svima prednjačila svojom po- 
božnošću i velikodušnim radom, pa se uz nju skup 
požrtvovnih djevojaka iz dana u dan povećavao. 
Tako gotovo nezapaženo, malo pomalo, kao i sve 
Božje stvari, nastaje i Družba kćeri kršćanske lju¬ 
bavi. Kuća gospođe Le Gras postaje njihovom Ku¬ 
ćom maticom. Sestre su prvi put položile zavjete 
29. studenoga 1633. godine i taj se dan uzima kao 
rođendan Družbe kćeri kršćanske ljubavi. Nakon 
dvanaest godina života i rada, kad se Družba već 

učvrstila, zatraži sveti Vinko odobrenje crkvenih 
vlasti u Parizu. Kad ga je godine 1647. primio, sa¬ 
zvao je sve sestre na posebnu konferenciju kod 
koje im je saopćio radosnu vijest o crkvenom i dr¬ 
žavnom odobrenju. Sestre su sačinjavale Družbu 
»službenica siromaha« i po želji svetoga Vinka 
nisu započele svoj život i rad kao klauzurne re¬ 
dovnice. Vinko za svoje kćeri nije prihvatio tradi¬ 
cionalne oblike redovničkog života (klauzura, veo, 
svečani zavjeti), ali je odlučno zahtijevao zajed¬ 
nički život, jer je bio uvjeren da se tako u zajed¬ 
ništvu bolje ostvaruje rad za bližnjega. Papinsko 
odobrenje Družbe stiglo je tek 1668. godine, osam 
godina poslije smrti svetoga utemeljitelja. 

Sveta Lujza je sa svetim Vinkom sudjelovala 
u sastavljanju pravila prema kojima je glavna svr¬ 
ha Družbe služiti Isusu Kristu u osobi siromaha i 
bolesnika, a glavne kreposti pravih Vinkovih kće¬ 
ri moraju biti: ljubav prema Bogu i bližnjemu, po¬ 
niznost i prostodušnost. 

Osnivanje Družbe kćeri kršćanske ljubavi bilo 
je veoma smjelo djelo, za ono doba upravo revo¬ 
lucionarno. Njime u povijesti ženskih redova i u 
služenju bolesnicima počinje novo doba. Stoljeći¬ 
ma je za ženske redove vrijedio propis stroge klau¬ 
zure koji je Tridentinski koncil još pooštrio. Re¬ 
dovnicama je bila zabranjena svaka djelatnost 
izvan samostana. Osnivanjem Družbe kćeri kršćan¬ 
ske ljubavi Vinko je ostvario ono što neki sveti 
muževi i žene prije njega nisu uspjeli iako su to 
isto željeli. Vinko se znao na mudar način poslu¬ 
žiti njihovim iskustvom. Oni su puni svete revno¬ 
sti htjeli redovnici otvoriti novo područje apostol¬ 
skog i karitativnog rada, ali im se uvijek kao za- 

preka ispriječio zakon klauzure. Osnivanjem Dru¬ 
žbe kćeri kršćanske ljubavi sveti je Vinko otvorio 
ženi novo polje rada u Crkvi i svijetu. U kćerima 
kršćanske ljubavi želio je ostvariti svoju karizmu 
— služenje Kristu u siromasima i to u sigurno¬ 
sti vjere. Pažljiv na djelovanje Duha Svetoga 
otkrivao je načine da pomogne u materijalnim i 
duhovnim potrebama ljudi i htio da sestre svoj 
život posvete služenju i evangelizaciji siromaha 
koje je nazivao »naši gospodari«. A prigode za to 
djelovanje bile su nebrojene. 

Vinko nije imao namjeru osnovati redovničku 
zajednicu, nego jednostavno »Družbu« sestara s 
privatnim, jednostavnim zavjetima. Sestre pola¬ 
žu zavjete samo na jednu godinu, i ta se praksa u 
Družbi održala sve do danas. Odjeća prvih Kćeri 
kršćanske ljubavi bila je nošnja seljačkih djevo¬ 
jaka onoga doba u okolici Pariza. Tako su Kćeri 
kršćanske ljubavi unijele u Crkvu i društvo nešto 
posve novo, što je Vinko izrazio riječima: »Kuća 
bolesnika bit će im samostan, unajmljena soba — 
ćelija, župna crkva — kapelica, gradske ulice — 
hodnici, poslušnost — klauzura, strah Božji — re¬ 
šetka, a sveta čednost — koprena«. 

Vinko je upoznao sve nevolje sela, ali je znao 
da su u gradovima, a pogotovo u samom gradu Pa¬ 
rizu, mnogo teže prilike. Dok se u kraljevskoj pa¬ 
lači i u aristokratskim kućama sve blistalo u ras¬ 
koši, i dok su odjekivali zvuci glazbe, dotle je pa¬ 
riška sirotinja bez svjetla i zraka trunula u mrač¬ 
nim rupama svojih stanova. Ulicama su lutali ne¬ 
zaposleni ljudi, skitnice i prosjaci, napuštene dje¬ 
vojke — majke. U to vrijeme nije još poznata »so¬ 
cijalna pomoć« — ali je sveta Lujza sa svojim kće- 

rima donosila djelotvornu i milosrdnu ljubav kao 
pomoć u svakoj nevolji. Sestre su ulazile u te sta¬ 
nove bijede, sagibale se nad prljave ležajeve, či¬ 
stile rane zapuštenih staraca, davale lijekove bole¬ 
snicima, hranu gladnima. Zanimale su se za nji¬ 
hove svakodnevne i mnogovrsne brige. Svojim 
smiješkom unosile su u svaki stan smirenost i to¬ 
plinu, a po njemu je u svakog potrebnika silazila 
topla nada. Osjećali su da im se približila Božja 
dobrota. 

U početku ni sam Vinko nije slutio kako će 
se razvijati ova Družba sestara koje su već ubrzo 
svi nazivali »službenicama siromaha«. One su bile 
jednostavne, staložene, smirene i čedne u govoru, 
psihički uravnotežene, ispunjene duhom vjere i 
ljubavi. Kad je Družba već bila priznata od crkve¬ 
nih vlasti, Vinko je rekao: »Na ovo što se sada 
razvilo nije nitko pomišljao, ni gospođa Le Gras ni 
ja«. Ovdje vidimo da se ispunila misao svetog Au- 
gustina koju je Vinko češće opetovao: »Kad nije 
poznat pravi začetnik nekog djela, onda je sigurno 
da ga je izveo Bog«. 

BRIGA ZA NAHOČAD 


Jedno od najljepših djela Vinkove ljubavi je 
briga za nahočad. Ona je uz osnutak Kćeri kršćan¬ 
ske ljubavi najviše pridonijela popularnosti svetog 
Vinka. Svojom očinskom ljubavlju i brigom za tu 
napuštenu djecu osvojio je srca ljudi. Nije stoga 
neobično što umjetnici često prikazuju svetog Vin¬ 
ka s djetetom na rukama, kako ga predaje na nje¬ 
gu svojim duhovnim kćerima. Veoma se malo zna¬ 
de o sudbini te djece prije nego se Vinko za njih 
zauzeo. To su bila »ničija« djeca. Iz nekih oskud¬ 
nih podataka može se razabrati da su tu neželjenu 
djecu nesretne majke ostavljale pred vratima cr¬ 
kve Notre Dame (Notr Dam), ili na pločniku koje 
zabačene ulice. Kasnije bi ih stražari odnijeli u 
bolnicu. Sredstva za njihovo uzdržavanje podmi¬ 
rivala su se nešto od poreza, a nešto od milostinje. 
Nakon nekog vremena djeca su premještena u je¬ 
dnu kuću nazvanu »La couche« (La kuš) — »ko¬ 
lijevka«, i za njih su se brinule tri žene. Tu su 
jadna djeca bila prepuštena na milost i nemilost 
tih žena. Najstrašnije je bilo što su ih one proda¬ 
vale prosjacima koji bi ih sakatili i pomoću njih 
prosjačili, a onda ih okrutno ubijali. Na slikama 
je često Vinko prikazan kako u hladnim zimskim 
noćima prolazi ulicama predgrađa i sakuplja dje¬ 
cu koju su majke ostavljale u vežama kuća ili pred 
crkvenim vratima. Vinka se osobito teško dojmila 
strašna sudbina djece u »kolijevci«. Bio je svje¬ 
stan da nije dovoljno spasiti siročad iz životne opa¬ 
snosti i zaštititi ih od ubojica, nego da ih treba 
nahraniti, odjenuti i odgajati. Zamolio je Gospođe 
kršćanske ljubavi da pohađaju i pomažu djecu u 

»kolijevci«. Htio je na taj način i u njima pobu¬ 
diti sućut prema toj djeci. Nije naišao na razumi¬ 
jevanje kako je očekivao, a ipak su sve uvidjele 
da je zadnji čas da se nešto poduzme. Počeli su se 
dogovarati i savjetovati kako bi se mogla naći 
sredstva i kojim bi putem trebalo krenuti da se 
stanje nahočadi popravi. Gospođe su namjeravale 
reorganizirati rad u »kolijevci«, a Vinko je mislio 
da bi trebalo osnovati novu ustanovu. Kupio je 
kuću i u nju smjestio dvanaestero djece iz »koli¬ 
jevke«. Djecu je povjerio svetoj Lujzi i njezinim 
duhovnim kćerima, a pomoć su i dalje pružale Go¬ 
spođe kršćanske ljubavi. No, od samog početka 
Vinko se morao boriti s velikim poteškoćama, a i 
gospođe su se sve manje i manje angažirale u tom 
poslu. Stoga ih je 17. siječnja 1640. godine pozvao 
na dogovor, kod kojeg je svim snagama nastojao 
predobiti gospođe koje su iznosile nebrojene te¬ 
škoće u tom djelovanju. Ali Vinko je ustrajao i 
govorio: »Dobro, drage gospođe! Iz smilovanja i 
ljubavi prigrlile ste ove stvorove kao svoju djecu, 
bile ste im majke iz milosrđa, jer su ih njihove 
prave majke zapustile, a sada ćete ih i vi ostaviti«. 
Vinku su, dakako, bile poznate velike teškoće spo¬ 
jene s ovim djelom ljubavi, ali je naglašavao do¬ 
stojanstvo ljudske osobe i života. Govorio je: »Tko 
zna neće li među njima biti veliki ljudi ili čak ve¬ 
liki sveci? Zar da im prestanete biti majke — da 
postanete njihovim sucima? Njihov život i smrt u 
vašim su rukama... Ova će djeca sigurno živjeti 
ako se vi budete dalje brinule za njih, a sigurno će 
umrijeti ako ih vi ostavite.« Blage ali uvjerljive 
riječi svetoga Vinka ganule su i uvjerile plemeni¬ 
te gospođe. Kriza je prošla i Gospođe kršćanske 

ljubavi jednoglasno zaključiše da će nastaviti za¬ 
početo djelo i brinuti se za djecu. Kraljica je po¬ 
klonila dvorac, a Kćeri kršćanske ljubavi sa sve¬ 
tom Lujzom brinule su se za njih, njegovale ih i 
odgajale. Došla su ratna vremena kad nije bilo 
dovoljno hrane, ali požrtvovna sveta Lujza sa svo¬ 
jim duhovnim kćerima pronalazila je načina da za 
djecu pribavi sve potrebno. Iz tog dvorca koji je 
bio nepodesan — ali u prvi čas jedino rješenje za 
smještaj — djeca su kasnije premještena u pred¬ 
građe Pariza. U tom su zavodu djeca ostajala dok 
nisu primila potrebni odgoj i bila poučena i ospo¬ 
sobljena da mogu zarađivati svoj kruh. 

Nijedno djelo kršćanske ljubavi nije svetog 
Vinka stajalo toliko briga i muka kao ovo. Možda 
mu je ono i zato bilo tako drago. Koliko je puta 
tu »njegovu malu obitelj« spasila od propasti samo 
djelotvorna snaga svečeva duha ljubavi! Punim 
pravom svetac je mogao govoriti: »Djelo ljubavi 
je doista u Božjoj ruci«! 


57 



POMAGANJE KAZNJENICIMA 


Kao milostinjar generala svih francuskih ga¬ 
lija Vinko je smio pohađati zatvore iz kojih su 
kažnjenike otpremali na galije. Prizori koje je 
gledao u tim zgodama ispunjavali su ga grozom 
i smilovanjem. Kažnjenici su bili smješteni u tam¬ 
ne, nečiste, vlažne prostorije u koje nije dopirala 
ni zraka sunca. Bili su okovani i teškim lancima 
pričvršćeni uza zid. Vinko je od upravitelja za¬ 
tvora zahtijevao da ublaži nevolju tih nesretnih 
ljudi i u tome je uspio. Kažnjenici su bili premje¬ 
šteni u drugu kuću u predgrađu, gdje su imali 
mnogo bolje uvjete života. Na kršćansku ljubav 
prema njima poticao je svećenike i građane koji 
su ih počeli pohađati, brinuti se za njih te im or¬ 
ganizirano pružati duhovnu i materijalnu pomoć. 
Nakon kratkog vremena zatvori su pružali sasvim 
drugu sliku, jer su se i sami kažnjenici promi¬ 
jenili. Vinko im se činio kao od Boga poslani »an¬ 
đeo milosrđa«. U Marseille-u stanje kažnjenika 
bilo je mnogo strašni je nego u Parizu. Stoga su ga- 
lijaši kleli, hulili i Boga smatrali svojim najve¬ 
ćim neprijateljem. To je bila kao slika pakla. 
Zbog mnogih nepravdi koje su morali podnositi, 
osobito na galijama, često su se bunili. Vinko je 
veoma smjelo i uporno zahtijevao da im se stanje 
popravi, tražio je da se za bolesne i smalaksale sa¬ 
gradi bolnica u kojoj bi makar kao ljudi umirali. 
Svojom ljubavlju i blagim nastupom stekao je po¬ 
vjerenje ovog najprezrenijeg sloja ljudi. Ublažila 
se njihova oporost, okorjelost i otvorila su se nji¬ 
hova srca pokajanju i riječi Božjoj. Tolika pro¬ 
mjena kod tih ljudi nije mogla ostati nezapažena. 

Stoga je general de Gondi imenovao Vinka za ge¬ 
neralnog duhovnika na svim francuskim galijama. 
Tom službom povjerena mu je briga i za duše svih 
galijaša. Sad je mogao još lakše provoditi svoju 
dobrotvornu djelatnost među galijašima. 

Jedna dirljiva legenda ocrtava ovu Vinkovu 
veliku ljubav prema kažnjenicima, a prikazuje ga 
kao dobrovoljnog robijaša. Legenda priča: Jednog 
dana, dok je boravio u Marseille-u, opazi Vinko na 
obali neku ženu gdje gorko plače. Upita je zašto 
plače i od nje sazna da joj je sin upravo odveden 
na ratni brod kao galijaš. Vinko odmah pođe na 
lađu, nađe mladog čovjeka zdvojna. Nastojao ga je 
utješiti ali nije mogao. Bio je konačno svjestan da 
je upropastio ne samo majku nego i ženu i djecu 
koja će bez njega umirati od gladi i bijede. Dubo¬ 
ko ganut sudbinom tog mladog čovjeka, Vinko za¬ 
moli zapovjednika da njemu — umjesto galijašu 
— stavi okove. Ne čekajući odobrenje Vinko sam 
sebi stavi okove, a čovjeka pošalje njegovoj obi¬ 
telji. Međutim, Vinkov nestanak nije mogao ostati 
nezapažen i njegovi pođu u potragu za njim. Na¬ 
stalo je veliko zaprepaštenje kad su ga našli oko¬ 
vana na brodu. 

POMOĆ BATOM OPUSTOŠENIM 
POKRAJINAMA 


Veličinu Vinkovih djela mogli bismo done¬ 
kle ocijeniti kad bismo mogli sagledati sve stra¬ 
hote ratom opustošenih pokrajina i nevolje u koje 
je narod upao u tim ratnim strahotama. 

Tridesetgodišnji rat (1618—1648) je nevolje 
sve više povećavao i zemlju doveo do ruba pro¬ 
pasti. Ljudski životi ovisili su o političkim prili¬ 
kama i o cijeni žita. Vojske su sa svih strana pro¬ 
lazile zemljom. Narod je napuštao popaljene gra¬ 
dove i sela, harale su mnoge bolesti. Vijesti o tom 
teškom stanju donosili su Vinku njegovi misionari 
i izbjeglice. Pozivao je svoje duhovne sinove na 
molitvu i pokoru, poticao ih na skroman život u 
siromaštvu kako bi što više mogli pomagati na- 
stradalima. Govorio im je: »Dok ljudi trpe za svoje 
grijehe i neznanje, mi moramo biti njihovi posred¬ 
nici kod Boga i sazivati na njih njegovo milosrđe«. 

Ali kao čovjek djelotvorne ljubavi Vinko se 
dao na posao. Stvarao je planove i angažirao imu¬ 
ćne suradnike. Njegove organizatorske sposobno¬ 
sti kao i velika odlučnost i briga za sve postradale 
sada su posebno došle do izražaja. Nije se bojao 
nikakvih teškoća ni poniženja. Pošao je i kardi¬ 
nalu Richelie-u i na koljenima ga molio: »Milo¬ 
stivi gospodine, darujte nam mir, smilujte se svima 
nama i darujte Francuskoj mir«. 

Obraćao se različitim društvima i imućnim 
obiteljima za pomoć postradalima. Novac je po mi¬ 
sionarima slao u ugrožena područja da ga prave¬ 
dno podijele potrebnima. Nije zaboravio ni ple- 

miče koji su u ratovima stradali. Imućni plemići 
koji nisu izgubili imanje, Vinkovim su zauzima¬ 
njem međusobno organizirali i na sebe preuzeli 
brigu za plemiće izbjeglice. Ovi su bili mnogo bi- 
jedniji od drugih izbjeglica, jer su se stidjeli svog 
siromaštva. Vinko se zalagao za sve i ništa ga nije 
u tome moglo spriječiti. Sve koji su pred ratom 
pobjegli u Pariz, opskrbljivao je hranom koju su 
dobivali u zavodu svetog Lazara i u Kući matici 
Kćeri kršćanske ljubavi. U župama je organizirao 
sabirališta za prvu pomoć, čim bi se prilike po¬ 
boljšale, ljudi su se vraćali na svoju zemlju i na 
svoja ognjišta. Ali se Vinko nije zalagao samo za 
pomoć u materijalnoj nevolji, najveće djelo nje¬ 
gove ljubavi prema bližnjemu bilo je u tome što 
je nastojao svima siromašnima i opterećenima vra¬ 
titi ljudsko dostojanstvo i čast djece Božje. 

VINKO I PROSJACI 


Razumljivo je da je u tim vremenima ratnih 
nevolja bilo veoma rašireno prosjačenje. Vinko je 
pomagao prosjacima, ali je i u tom postupao raz¬ 
borito, kako bi pomoć dobivali oni koji je doista 
trebaju. 

Za jednog njegova boravka u mjestu Macon 
(Makon) u rujnu 1621. godine, Vinko je ozbiljno 
razmišljao o neobično velikom broju prosjaka kojih 
se gradska uprava nije mogla riješiti. Dakako, nji¬ 
hovo siromaštvo, neznanje i ćudoredna bijeda pro- 
budiše u njemu veliko sažaljenje, ali je smišljao 
kako bi suzbio prosjačenje zdravih ljudi, sposob¬ 
nih za rad. Odmah razdijeli siromahe u dvije gru¬ 
pe: na one koji su sposobni za rad i na one koji 
su za to nesposobni zbog bolesti ili starosti. Ljudi 
sposobni za rad dobili su posao, a nesposobni i bo¬ 
lesni hranu i njegu. Odmah je Vinko osnovao Dru¬ 
štvo kršćanske ljubavi za žene i muškarce. Oni su 
trebali popisati sve prosjake u gradiću i za njih se 
brinuti. Nedjeljom poslije svete mise dijelili bi im 
hranu i ostalo za uzdržavanje prema njihovim po¬ 
trebama. Povučene i stidljive pohađali su u njiho¬ 
vim stanovima i davali im što im je bilo potrebno. 
Siromahe koji su bili na prolazu kroz grad, smje¬ 
stili bi u konačišta, a ujutro bi ih otpremili dalje 
pošto bi im dali najnužnije za put. Za tri tjedna 
grad je bio oslobođen od prosjaka. 

U Parizu su prosjaci postali opasnost za dru¬ 
štvo, ali se tu Vinkova zamisao nije mogla tako 
jednostavno provesti. Tu je zahvatila Providnost. 
Neki je gospodin dao Vinku veću svotu novaca s 

time da ih Vinko upotrijebi kako misli da je naj¬ 
potrebnije. Postavio je samo jedan uvjet da nje¬ 
govo ime ostane nepoznato. Vinko malo razmisli 
i onda saopći darovatelju svoju davnu namjeru da 
u Parizu utemelji dom za stare i bolesne ljude koji 
više nisu sposobni za rad. U takvom bi domu, uz 
njegu sestara, ti ljudi provodili večer svoga života. 
Darovatelj na to pristane, a Vinko kupi kuću i 
uredi je za dom staraca. 

Vinko je svojim toplim srcem i ljubavlju obu¬ 
hvaćao i jadne duševne bolesnike i patio je zbog 
nečovječnog postupka prema njima. Zahtijevao je 
općenito ljudskiji postupak. Jednu skupinu tih bo¬ 
lesnika smjestio je u jednom dijelu zavoda svetog 
Lazara. Njegovanje tih bolesnika smatrao je dje¬ 
lom koje se Bogu najviše sviđa. 

Još je jedno veliko zlo jako zabrinjavalo sve¬ 
tog Vinka. Grad je bio pun maloljetnih delikve- 
nata među kojima je bilo i sinova bogatih obitelji. 
Pomišljao je na to da osnuje za njih zavod, kao 
neku vrstu popravilišta. Smjestio ih je u odvojen 
dio zgrade svetog Lazara. Za njihov odgoj i ostale 
potrebe brinuli su se svećenici — misionari. Za 
Vinka i oni su bili kao neki »duševni bolesnici 
svoje vrste«, samo što su bili odgovorni za svoje 
čine. Život tih mladića bio je tako uređen da se 
izmjenjivala molitva i manuelni rad. Ni pola sata 
nisu bili prepušteni sami sebi. Vinko se brinuo da 
im duh uvijek bude nečim korisnim i dobrim za¬ 
okupljen. To je bila najbolja psihoterapeutska me¬ 
toda kojom je te mladiće nastojao dovesti na pravi 
put. 

Sve su to bili veliki pothvati koji su zahtije¬ 
vali od Vinka i njegovih suradnika ogromne na- 

pore. Vinko nije klonuo duhom iako je vidio da 
su mnogi njegovi duhovni sinovi i kćeri klonuli 
pod teretom velikih napora na polju kršćanske 
ljubavi. Podržavala ga je vjera u Providnost i is¬ 
punjala ga velikim mirom. Govorio bi svojim su¬ 
radnicima: »Milost ima svoj čas, prepustimo se Bo¬ 
žjoj providnosti i čuvajmo se da je ne predusret- 
nemo«. 

U svem svojem velikodušnom djelovanju Vin¬ 
ko je sama sebe potpuno darivao. Bezbroj je puta 
svoj život stavljao na kocku. Od svojih suradnica i 
suradnika zahtijevao je veoma mnogo, samu do¬ 
brotu i srdačnu ljubav. Govorio im je: »Odvijeka 
je Bog nakanio da mi siromasima služimo blago i 
svim srcem«. 

Njegovi suvremenici, prijatelji kao i neprija¬ 
telji priznavali su da je, uz pomoć Božju, svojim 
slabim silama i sredstvima izveo silna djela da 
ublaži bijedu čovjeka patnika. 

SMRT SVETOG VINKA 
27. RUJNA 1660. GODINE 


Sveta Lujza, najvjernija suradnica svetog Vin¬ 
ka i majka Kćeri kršćanske ljubavi umrla je 15. 
ožujka 1660. godine. A sveti Vinko iste godine u 
zavodu svetog Lazara proživljava posljednje dane 
svoga života. Došao je čas o kojem je često govo- 
rioi: »Kad svome Gospodinu sve potpuno daruje¬ 
mo i kad nam više ne ostaje ništa da mu daruje¬ 
mo, tada zaključajmo svoj stan, ključ stavimo pod 
otirač pred vratima i otputujmo posve tiho«. Vin¬ 
ko je već davno bio spreman za taj čas, jer se nje¬ 
gov svećenički život pretvorio u neprekidno čudo 
Božje milosti. Isus Krist je u njemu živio, ljubio 
i trpio. 

Sveti Vinko nije bio pošteđen od tjelesnih 
boli. Još iz vremena zarobljeništva imao je ranu 
koju je strpljivo snosio. Katkad je morao i po 
nekoliko dana zbog upale noge odležati u teškoj 
groznici. Ta ga je rana uvijek sjećala na smrt. 
Poznato je da se kroz osamnaest godina svake 
večeri duhovno pripremao na smrt, a tek bi na¬ 
kon toga legao. Iako je mnogo radio i stalno bio 
aktivan, istina je da je zapravo bio veoma osjet¬ 
ljiva zdravlja i često je patio zbog groznice koju 
je nazivao »moja mala grozničica«. 

Na jednom je putovanju pao s kola i zado¬ 
bio ranu na glavi. Uza sve svoje tjelesne bolesti 
vjerno je vršio svoju dužnost. Svoj dan započi- 
mao je uvijek u četiri sata. Najprije je razmatrao 
cijeli sat, zatim je služio svetu misu i započeo svoj 
radni dan. 

Posljednji mjesec svoga života nije mogao ići 
u crkvu zato su mu njegovi duhovni sinovi uredili 
kapelicu u kojoj je čitao svetu misu. Konačno su 
češći bolovi skršili njegov organizam i započelo je 
razdoblje njegove smrtne bolesti. Kad bi ga u bo¬ 
lesti požalili radi bolova koje je trpio govorio bi 
ponizno: »Sto je to kad se usporedi s bolima i po¬ 
niženjima Spasiteljevim i s paklenim mukama koje 
sam zaslužio«? Usprkos teškim bolima izraz lica 
ostao mu je uvijek smiren, jer je u duši bio sje¬ 
dinjen sa svojim Bogom. Osim toga bio je to do¬ 
kaz vanredno jake svečeve volje i samozataje. Još 
je 26. rujna molio da ga odnesu u kapelicu gdje 
je prisustvovao svetoj misi i primio svetu pričest. 
Poslije podne toga dana liječnik je prisutne upo¬ 
zorio da je smrt blizu, pa Vinko primi sakramente 
umirućih. U noći od 26. na 27. rujna odvijao se 
dirljiv dijalog svetog Vinka i njegovih duhovnih 
sinova. 

Gospodin Dehorgny (Deornji) upita sveca: 
»Vjerujete li sve što uči sveta Crkva«? 

Bolesnik odgovori tiho ali jasno: »Vjerujem«. 

— Opraštate li svima? — »Nikada me nije 
nitko... — Tu ga izdaše sile i ne dovrši rečenicu, 
sigurno bi bio rekao — nikada me nitko nije uvri¬ 
jedio«. 

Poslije kratke nesvijesti prene se, pogleda oko 
sebe, a gospodin Dehorgny reče mu: »Izmolit ćemo 
umjesto vas Confiteor«. No, svetac je upravo nad- 
čovječnom snagom sam izmolio čitav Confiteor. 

Nakon toga svetac je bio kod pune svijesti, pa 
ga njegovi zamole: 

»Oče, vaša djeca mole blagoslov«! 

— Bog vas blagoslovio — reče jasno. Zatim 
klone. 

Oko 11 sati u noći najprije ga strese jaka gro¬ 
znica, a onda čvrsto zaspi. Kad se poslije ponoći 
probudio, prisutni ga ponovno zamole neka blago¬ 
slovi svoje duhovne kćeri i sinove. Bolesnik podiže 
ruku i reče »Bog ih blagoslovio«! 

Zatim je blagoslovio konferencije i svećenike 
koji će u njima sudjelovati, gospođe kršćanske lju¬ 
bavi, siročad u Domu Imena Isusova, sve dobro¬ 
činitelje i prijatelje. 

Oko dva sata svetac poljubi križ i počne mo¬ 
liti: »Vjerujem u Boga Oca, u Isusa Krista, u 
Duha Svetoga, ufam se«. Nakon toga bolesnik se 
smirio, a u četiri sata ujutro smrt je najavila svoj 
pravi dolazak. Bio je to sat u koji je svetac svaki 
dan polazio u kapelicu. Posljednjim je snagama 
izgovorio »Isus«! to slatko ime koje je svaki dan 
tako često zazivao. To je bila njegova posljednja 
riječ. Oko četiri i po ujutro 27. rujna 1660. go¬ 
dine umro je u svom naslonjaču, obučen, 
bez napora i grča, potpuno smirena lica. Smrt je 
produhovila njegovo lice nadzemaljskim dostojan¬ 
stvom i ljepotom. Ono je postalo odrazom njegove 
duše uzdignute nad sve zemaljsko. 

Ujutro se munjevitom brzinom cijelim Pari¬ 
zom proširila vijest da je umro »Monsieur Vin- 
cent« — Gospodin Vinko — svetac grada Pariza. 
Njegovi duhovni sinovi i kćeri, siromasi i djeca 
osjećali su da im se ugasilo jedno veliko svjetlo. 
Došli su sa svih strana na oproštaj u zavod sve¬ 
tog Lazara: bogati i siromašni, mali i veliki, zatim 
papin nuncij, biskupi, prelati, prinčevi i kneginje 
da još jedanput vide »Gospodina Vinka«, oca siro- 

maha i bijednika. I Crkva se rastužila nad sve- 
čevim odrom, jer je on bio jedan od muževa koji 
je silno utjecao na razvitak njezine povijesti i koji 
je čitavo XVII stoljeće obasjao sjajem svoje do¬ 
brote. 

Da na poseban način počaste njegovo pleme¬ 
nito srce, pohranili su ga u srebrni relikvijar, a 
tijelo u olovni lijes na koji je bila pričvršćena ba¬ 
krena pločica s njegovim imenom. Pokopan je 28. 
rujna 1660. godine. 

Zbog prilika onoga vremena proces za pro¬ 
glašenje blaženim trajao je sve do 13. kolovoza 
1729. godine, a svetim je proglašen 16. lipnja 1737. 
godine. Danas njegovi smrtni ostaci počivaju u 
crkvi lazarista, a srce se nalazi u crkvi kćeri krš¬ 
ćanske ljubavi u Parizu. 

Tako je umro »Gospodin Vinko« jednostavni i 
dragi svetac koji nije poznavao ni ekstaza ni ču¬ 
desa, nego se trudio da ponizno i vjerno, kao čo¬ 
vjek živi poslanje koje je primio od svoga Spa¬ 
sitelja. 

Sv. Vinko u nebeskoj »lavi 

(Detalj s oltame slike u crkvi sv. Vinka Kuće matice 
sestara milosrdnica u Zagrebu) 

VINKOVO DJELO ŽIVI I DANAS 
ŠIBOM SVIJETA 


Vidjeli smo da su u vrijeme kada je živio Vin¬ 
ko Paulski (1581—1660) mnogi ljudi u njegovoj 
domovini živjeli u velikoj nevolji zbog siromaštva, 
bolesti, gladi i neznanja. Krist je zahvatio Vinko¬ 
vo srce i poticao ga da kršćanskom ljubavlju po¬ 
maže u svim tim nevoljama. Već su mu se za nje¬ 
gova života pridružili u tom radu mnogi suradnici: 
Bratovštine kršćanske ljubavi, Gospođe, Misionari, 
Kćeri kršćanske ljubavi. Taj se krug suradnika i 
pomoćnika već za njegova života sve više širio, ali 
se širio i poslije njegove smrti. 

Kroz više od tri stoljeća nastajale su nove za¬ 
jednice pod njegovim ili kojim drugim imenom, 
slijedeći njegov duh i primjer, uvijek s istom svr¬ 
hom. Njegova ideja da se zajednica sestara, neve¬ 
zanih klauzurom,posveti aktivnom karitativnom i 
apostolskom djelovanju, bila je poticaj da se osnu¬ 
ju mnoge slične ustanove. Sam je sveti Vinko po¬ 
ticao na takve osnutke kad na molbe s raznih stra¬ 
na nije mogao poslati Kćeri kršćanske ljubavi. Go¬ 
vorio bi: »Počnite na isti način i imat ćete sestara 
za pomoć bolesnicima i siromasima«. 

SAM JE SVETI VINKO OSNOVAO: 


1625. »Kongregacija misionara« — Lazaristi. 
Veoma su se brzo širili po Francuskoj i drugim ev¬ 
ropskim državama i u misijskim zemljama. Nepo¬ 
sredno prije francuske revolucije bili su najjača 
Kongregacija u Francuskoj. Najviše članova bilo je 
1967. godine: 6000 u 40 provincija. U našoj zemlji 
djeluje oko 80 lazarista. 

1633. U Parizu se pod vodstvom svetog Vinka i 
svete Lujze de Marillac okupljaju prve Kćeri krš¬ 
ćanske ljubavi. 

Pod tim imenom (Filles de la charite) danas su 
raširene po cijelom svijetu. Godine 1965. bilo ih je 
46.000, a danas ih ima 38.000 i najveća su sestar- 
ska zajednica u Crkvi. Kao u vrijeme svetog Vin¬ 
ka one su »službenice siromaha«, ne smatraju se 
redovnicama, svake godine polažu zavjete na jed¬ 
nu godinu — vjerne prvotnoj zamisli svetog Vin¬ 
ka. U tijeku tri stoljeća preko 600.000 Kćeri krš¬ 
ćanske ljubavi pružilo je pomoć milijunima nesret¬ 
nih ljudi. U našoj domovini postoji provincija 
»Kćeri kršćanske ljubavi« (usmiljenke) sa sjedi¬ 
štem u Beogradu. Sestara ima preko 500. 

U DUHU KRŠĆANSKE LJUBAVI 
SVETOG VINKA NASTALE SU 
OVE DRUŽBE: 


1652. »Milosrdne sestre sv. Karla Boromej- 
skog«, u prvo vrijeme nastale kao »Sestre svete 
Obitelji«. Kasnije su osnovani i njihovi ogranci u 
Trieru, Pragu i Beču. 


1682. »Sestre kršćanske ljubavi naše Gospe od 
Evrona«, koje djeluju u Francuskoj, Kanadi i En¬ 
gleskoj. 


1694. Utjecajem duha svetog Vinka nastaje 
krajem 17. stoljeća nova ženska Kongregacija u 
francuskom gradu Chartresu (Šartru) — to su »Se¬ 
stre svetog Pavla« kojih danas ima oko 4000. 

1734. Pomoću »Sestara svetog Pavla« iz Char- 
tresa osniva biskup u Strassburgu »Družbu sestara 
milosrdnica«. Njihov generalni poglavar Jean-Je- 
an (Žan-Žan) unosi u tu zajednicu i usvaja duhov¬ 
nost i inspiraciju svetog Vinka kojega je veoma 
štovao. Nova je zajednica pod zaštitom svetog Vinka. 

Tako je u Strassburgu nastala Kongregacija 
koja je s vremenom postala rasadište i matica mno¬ 
gih Družbi sestara milosrdnica koje su se širile 
najviše na njemačkom govornom području, u Nje¬ 
mačkoj i Austriji, a odavle su došle i u našu do¬ 
movinu kao »Sestre milosrdnice svetog Vinka Pa- 
ulskog«. 

Mnogi su ogranci ovog velikog milosrdničkog 
stabla, a obuhvaćaju oko 10.000 sestara, koje rade 
u Evropi i na drugim kontinentima. 

Iz Strassburga potječu samostalne Družbe s 
maticama u ovim gradovima: Mtinchen, Innsbruck, 
Augsburg, Fulda, Paderborn, Hildesheim, Freiburg, 
Untermachtal, Hepenheim. Sve do sada nabro¬ 
jene Družbe ujedinile su se godine 1971. u »Fede¬ 
raciju Vinkovih zajednica« (Fođeration Vinzen- 
tinischer Gemeinschaften). 

Postoje i samostalne Družbe izvan te federa¬ 
cije, i to u Zamsu (Tirol, Austrija), u Beču (Au¬ 
strija), u Szatmaru (Mađarska) i »DRUŽBA SE¬ 
STARA MILOSRDNICA SVETOG VINKA PAUL- 
SKOG« s Kućom maticom u Zagrebu. Sestre mi¬ 
losrdnice došle su u Zagreb godine 1845. na poziv 
zagrebačkog nadbiskupa kardinala Haulika. Danas 
ih ima oko 1450. 

Družbe sestara milosrdnica u Grazu i Salzbur- 
gu pridružile su se u 19. stoljeću zajednici Kćeri 
kršćanske ljubavi u Parizu. 

Sve nabrojene »Družbe sestara milosrdnica« 
proširile su se, dakle, iz Strassburga kao od svoje 
matice. Sve one nastavljaju milosrdnički rad u 
duhu svetog Vinka i pod njegovom zaštitom. 

Još su u 19. stoljeću nastale neke zajednice sli¬ 
čnog djelovanja u duhu svetog Vinka: 1808. osno¬ 
vana je zajednica »Sestara Klementinki« isto Vin¬ 
kovog nadahnuća, koje je osnovao Clemens August 
von Vischering po uzoru »Kćeri kršćanske ljubavi«. 
Još su godine 1819. u francuskom gradu Besango- 
nu osnovane »Sestre kršćanske ljubavi« koje rade 
i u misijama. 

Jednostavno i požrtvovno služenje bližnjemu 
osnovna je crta sličnosti svih tih zajednica sa sve¬ 
tim Vinkom. Sve se te sestre osjećaju pozvane da 
neposredno, prema potrebama vremena i mjesta, 
prema prilikama i mogućnostima, pomažu bliž¬ 
njemu. 


74 



UDRUŽENJA SVJETOVNIH OSOBA 
ZA KARITATIVAN RAD 


1617. Sveti Vinko osniva prvu »Bratovštinu 
kršćanske ljubavi« u župi u Chatillon — les Dom- 
bes (Šatijon le Domb) kod Lyona. 

Bratovštine su se proširile po cijelom svijetu 
najviše djelovanjem lazarista, koji ih uvode u mje¬ 
stima gdje drže misije. Danas članova tih Bratov¬ 
ština ima oko 200.000. Posvećuju se djelima kršćan¬ 
ske ljubavi. 

1833. Još kao student, profesor Frederic Oza- 
nam uvodi Vinkovu misao među studente cijeloga 
svijeta i osniva »Konferencije svetog Vinka«. Da¬ 
nas postoji 40.000 tih Konferencija sa više od 700 
tisuća članova. 

Promatrajući o 400-godišnjici rođenja svetog 
Vinka svijetao trag njegova djelovanja kroz više 
od tri stoljeća, moramo zaključiti da je sveti Vinko 
znak koji je Bog dao čovječanstvu: po njemu je 
Bog objavio svoje milosrđe i ljubav kojom se uvi¬ 
jek zauzima za sve izgubljene i nevoljne. Za sve 
one koji slijede svetog Vinka nema ništa ljepše 
niti veće nego davati živo svjedočanstvo o tom 
Božjem milosrđu vršenjem djela kršćanske ljubavi 
prema svima. 

DRUŽBA SESTARA MILOSRDNICA 
SV. VINKA PAULSKOGA 
S KUĆOM MATICOM U ZAGREBU 


Osnutak Družbe sestara milosrdnica sv. Vin¬ 
ka Paulskoga s Kućom maticom u Zagrebu vezan 
je uz ime zagrebačkog nadbiskupa, kardinala Jurja 
Haulika koji je za Hrvatsku stekao velikih zaslu¬ 
ga u duhovnom, gospodarskom i općekulturnom 
pogledu. Njegovim nastojanjem došlo je u Zagreb 
iz Zamsa (u Tirolu) prvih šest sestara milosrdnica 
5. rujna 1845. One su odmah počele djelovati u 
duhu sv. Vinka i ubrzo im se pridružio toliki broj 
domaćih sestara da je zagrebačka zajednica, zala¬ 
ganjem kardinala Haulika, 22. listopada 1856. do¬ 
bila status samostalne Družbe. 

Sestre te novoosnovane Družbe živjele su i 
djelovale prema vinkovskom Pravilu, koje je 1835. 
odobrio papa Grgur XVI i koje je važilo za sve 
milosFdničke Družbe na području Austrije. Na 
temelju tog Pravila izrađene su 1922. godine nove 
Ustanove, koje su 1969. godine kao Konstitucije re¬ 
vidirane u skladu sa smjernicama II vatikanskog 
sabora. 

Posvećene Bogu kao redovnice, sestre u skla¬ 
du sa svrhom svoje Družbe služe bližnjima, oso¬ 
bito siromasima, vršenjem duhovnih i tjelesnih 
djela milosrđa. 

U zagrebačkom samostanu, kojega je zajedno 
sa crkvom Sv. Vinka dao sagraditi kardinal Hau- 
lik, sestre su već od samog početka prionule uz 
rad koji se uskoro razvio u dvije najjače grane 

Kuća matica sestara milosrdnica u Zagrebu 


Družbine djelatnosti: odgojno-prosvjetni rad u 
Školama i njega bolesnika i staraca. 

Tu je 1845. otvorena djevojačka Škola, 1850. 
Škola za siromaSne djeCake, a već 1845. osnovana 
je u samostanu 1 mala bolnica. 

U odgojno-prosvjetnom radu Družbe od oso¬ 
bitog je značenja bio rad samostanske Ženske uči¬ 
teljske Škole u Zagrebu, koja je od svog osnutka, 
od 1848. pa do 1945., dala hrvatskom narodu ne¬ 
koliko tisuća učiteljica, među njima i niz sestara 
milosrdnica koje su u brojnim osnovnim Školama 
po selima i gradovima Hrvatske, Bosne i Hercego¬ 
vine Sirile prosvjetu i djelovale u apostola tu krš¬ 
ćanskog odgoja. 

Osim toga sestre su se posvećivale odgoju i 
brizi za djecu u pjestovalištima, obdaništima i siro- 
tištima, zatim odgoju i pouci u višim djevojač¬ 
kim i stručnim školama, a 1927. počela je radom 
Družbina Ženska realna gimnazija u Zagrebu. 

U vezi s vjersko-prosvjetnim radom među 
širim narodnim slojevima sestre su bile angažirane 
u vođenju vjersko, nabožnih društava i kongrega¬ 
cija. Veliku je ulogu imao također poučno-zabavni 
mjesečnik Glasnik sv. Josipa, »list za hrvatsku ka¬ 
toličku kuću«, kojega je Družba izdavala od 1873. 
do 1945., i koji je u našem katoličkom svijetu bio 
vrlo dobro primljen i raširen. 

Godine 1858. sestre su se u Zagrebu počele 
baviti izrađivanjem crkvenog ruha prema litur¬ 
gijskim zahtjevima i njime sve do danas opskrb¬ 
ljuju mnoge crkve. 

Dugu tradiciju ima rad sestara u vođenju do¬ 
maćinstava u sjemeništima i sličnim crkvenim 
ustanovama kao i u vođenju crkvenog pjevanja. 
Godine 1921. Družba je izdala crkvenu pjesmaricu 
»Virgini Matri«. Ona je bila plod Cecilijanskog 
pokreta u nas, tiskana je u Beču (u 10.000 primje¬ 
raka), i u našoj javnosti primljena je s velikim 
oduševljenjem. 

Najveći broj sestara posvećuje se služenju bo¬ 
lesnima u mnogim bolnicama i ostalim zdravstve¬ 
nim ustanovama u našoj zemlji, a i izvan nje. 

Da bi Družba mogla što vjernije odgovoriti 
tom poslanju, sama je izgradila veliku bolnicu u 
Zagrebu (Vinogradska bolnica) i u Zemunu. Vjer- 

ne tom poslanju sestre su za vrijeme ratova (po¬ 
čevši od revolucije 1848—49) samaritanskom lju¬ 
bavlju njegovale ranjenike. 

Od godine 1854., kad je Družba preuzela bri¬ 
gu za gradsku ubožnicu u Zagrebu, sestre su svo¬ 
jom poniznom službom i vršenjem duhovnih i tje¬ 
lesnih djela milosrđa prisutne i u domovima sta¬ 
raca i nemoćnih. 

Poslije II svjetskog rata, kada sestre u našoj 
zemlji nisu više mogle djelovati u školama i odgoj¬ 
nim ustanovama, priličan broj sestara uključio se 
u župski apostolat koji obuhvaća katehizaciju, cr¬ 
kveno pjevanje, orguljanje, uređivanje crkava i 
vođenje kućanstva svećenicima. 

Djelatnost Družbe započela je na području 
Hrvatske sa Slavonijom i Dalmacijom, ali već od 
godine 1871. sestre djeluju u Bosni, od 1872. u 
Hercegovini i od 1895. u Sloveniji. 

U vezi s nastojanjem Kongregacije za širenje 
vjere, da redovničke Družbe otvaraju školske za¬ 
vode na Istoku i da tamo promiču jedinstvo s odi¬ 
jeljenim kršćanima, Družba je 1881. otvorila u 
Drinopolju prvu misijsku stanicu, a u tijeku vre¬ 
mena i u drugim mjestima u Bugarskoj (Plovdiv, 
Sofija, Oreš, Svištov, Malko Trnovo, Belene) i u 
Albaniji (Skadar, Drač, Kalmeti). Prema želji iste 
Kongregacije sestre su 1892. preuzele rad u školi 
u Prizrenu, a u Skoplju počele su raditi 1903. u 
bolnici i 1907. u školi. Na ovom istočnom području 
sestre su se do danas održale samo u Bugarskoj 
(16 sestara) gdje pomažu u župskom apostolatu. 

Izvan naše zemlje sestre djeluju u Rimu, gdje 
su 1924. preuzele vođenje kućanstva u Hrvatskom 

zavodu sv. Jeronima; u Rimu su kasnije otvorile 
osnovnu školu, zabavište i penzionat. Ove djelat¬ 
nosti traju i danas. 

Na južnoameričkom tlu rade sestre od 1934. i 
tamo su — u Argentini, Paraguayu i Uruguayu — 
razvile blagotvornu apostolsku djelatnost u osnov¬ 
nim i srednjim školama te u bolnicama. 

Godine 1955. došle su prve sestre u Sjedinje¬ 
ne Države Amerike, gdje su najprije radile u fra¬ 
njevačkim sjemeništima, zatim u bolnicama, do¬ 
movima staraca i u župskom apostolatu. 

U najnovije vrijeme sestre su počele raditi u 
župskom apostolatu u hrvatskoj župi u Oakvilleu 
u Kanadi. 

Posljednjih deset godina zaposleno je tridese¬ 
tak sestara u Njemačkoj i u Austriji u crkvenim 
ustanovama, bolnicama, staračkim domovima i u 
pastoralno-socijalnom radu za naše radnike. 

Prvih 11 godina (od 1845. do 1856.) zagrebačka 
zajednica sestara pripadala je u upravnom po¬ 
gledu Kući matici u Zamsu. Nakon osamostalje¬ 
nja zagrebačke Matice Družbom su sve do 1921. 
upravljali superiori zajedno s vrhovnim glavari- 
cama Družbe. Prema novim Ustanovama iz 1922. 
prestala je funkcija superiora i Družbom upravlja 
vrhovna glavarica sa svojim vijećem. 

U organizacijsko-upravnom pogledu Družba 
je podijeljena na pet provincija i tri delegature 
(Rimska, Bugarska i Sjevernoamerička). 

Godine 1932. osnovane su Zagrebačka provin¬ 
cija (danas 691 sestra), Riječka provincija (danas 
160 sestara) i Splitska provincija (danas 280 se¬ 
stara). 

Godine 1939. osnovana je Južnoamerička pro¬ 
vincija sa sjedištem u Dock Sudu, Buenos Aires 
(danas 120 sestara). 

Dismembracijom Zagrebačke i Splitske pro¬ 
vincije utemeljena je 1974. Sarajevska provincija 
(danas 109 sestara). 

Krajem 1980. godine Družba je imala 1460 se¬ 
stara. U domovini živi i radi 1240 sestara, u Ju¬ 
žnoj Americi 120, a u tri delegature 100 sestara. 

Slika na glavnom oltaru u crkvi n. Vinka Kuće 
matice teetara milorrdnlca u Zagrebu 


82 



PREGLED NAJZNAČAJNIJIH GODINA 
U ŽIVOTU SVETOG VINKA 


1581. — 24. travnja rođen sveti Vinko u selu Pouy 
kod Daxa, u južnoj Francuskoj. 

1600. — ređen za svećenika. 

1605. — 1607. robovanje u Tunisu. 

1609. — Milostinjar na dvoru kraljice Margarete 
de Valois. 

1611. — Upoznao svećenika Pierre de Bćrulle-a 

1612. — Župnik u Clichy-u kod Pariza 

1613. — 1625. Odgojitelj u obitelji generala de 

Gondi u Parizu. 

1617. — Početak pučkih misija na imanjima obi¬ 
telji de Gondi. Potajno napušta kuću Gon- 
dijevih i odlazi za župnika u Chatillon- 
-Les-Dombes. Ovdje je ustanovljeno prvo 
društvo kršćanske ljubavi. Prema uputi 
svog duhovnog vođe Berulle-a vraća se za 
odgojitelja u obitelj de Gondi. 

1619. — Sveti Vinko je imenovan za duhovnika 
svih galijaša. 

1624. — Susret s Lujzom de Marillac, njegovom 

suradnicom u djelima kršćanske ljubavi. 

1625. — Osnovana je Kongregacija svećenika-mi- 

sionara (lazaristi). 

1628. — Započela duhovna obnova svećenstva sa 
duhovnim vježbama za redenike. 

1633. — Osnovana Družba Kćeri kršćanske ljubavi. 

1638. — Početak djelovanja za pomoć nahočadi. 

1639. — Pomoć pokrajini Loreni. 

1643. — Sveti Vinko postaje članom vijeća za cr¬ 
kvena pitanja. 

1645. — Misijski rad u Tunisu i Alžiru. Slijede¬ 
ćih godina nastavlja se i širi misijski rad 
u Irskoj, Škotskoj, a 1648. na Madagas¬ 
karu. 

1650. — Pomoć nastradalim pokrajinama Francu¬ 

ske. 

1651. — Misionari u Poljskoj. 

1652. — Pomoć stradalom stanovništvu u Parizu. 

1660. — 15. ožujka umrla sveta Lujza de Ma- 
rillac. 

1660. — 27. rujna umro sveti Vinko Paulski. 

SVETI VINKO POZIVA NA SURADNJU 


Vinko je shvatio velike potrebe ljudi svoga 
vremena, sam je ljudima u nevolji pomagao, oku¬ 
pljao je i poticao mnoge da idu bolesnima i po¬ 
trebnima da im pomažu u njihovim nevoljama. 

Uspio je učiniti jedan odlučni korak u služe¬ 
nju potrebnima, siromasima, starcima i bolesni¬ 
cima. Uključio je žene koje su za tu službu bile 
sposobne i duhovno spremne, kako bi njihov ljud¬ 
ski pristup siromahu bio duboko prožet vjerom i 
pravom kršćanskom ljubavlju. Taj se njihov unu¬ 
tarnji stav morao temeljiti na osobnoj povezano¬ 
sti s našim Gospodinom Isusom Kristom koji je 
rekao: »Sto god učiniste jednome od ove moje naj¬ 
manje braće, meni učiniste« (Mt 25, 40). 

Isus je sam služio čovjeku sve do svoje otku¬ 
pitelj ske smrti na križu. I oni koje je sveti Vinko 
slao ljudima u pomoć trebali su se odlučiti na slu¬ 
ženje bližnjemu. 

Zajedno sa sv. Lujzom de Marillac Vinko je 
osnovao zajednicu Kćeri kršćanske ljubavi. Ta 
zajednica kao i mnoge druge, ispunjene duhom 
svetog Vinka, djeluju sve do danas širom svijeta 
da ublaže ljudske nevolje i patnje. 

Upravo su u našim danima potrebne osobe 
koje će se spremno posvetiti služenju bolesnicima, 
siromasima, djeci, svima koji trebaju pomoć za 
dušu i tijelo. Njima najbolje i nadjelotvornije po¬ 
mažu oni koji im pristupaju u Vinkovom duhu 
služenja. Takvo služenje priznaje dostojanstvo čo- 

vjeku kojemu se iskazuje pomoć, a uzvisuje onoga 
koji pomaže i služi. Za svetog Vinka kao i za sve 
sestre koje slijede njegov primjer tako »služiti« 
znači »kraljevati«. 

Lice svetog Vinka koji nas gleda sa slike na ko¬ 
ricama ove knjižice izražava takvo shvaćanje slu¬ 
ženja. U njegovom pogledu otkrivamo onoga koji 
je znao mudro rješavati konkretna životna pitanja. 
On je znao kojim se putovima stiže do cilja. Nje¬ 
govo je srce bilo ispunjeno neograničenim pouz¬ 
danjem u vodstvo Božje Providnosti. Srž je osob¬ 
nosti svetog Vinka: utemeljen u Bogu i okrenut 
ljudima u dosjetljivoj ljubavi. 


»Za sjajna djela Bog nalazi dovoljno radnika; 
ali za skromno djelovanje potrebni su mu još 
mnogi«. 

(Sv. Vinko Paulski) 

»BLAGO MILOSRDNIMA: 

ONI ĆE ZADOBITI MILOSRĐE« 

(M» 5, 7). 


»ISUS KRIST NAS JE UČIO DA ČOVJEK NE 
SAMO PRIMA I NA SEBI ISKUSUJE MILOSRĐE 
BOŽJE, VEC DA JE I ON POZVAN DA »»MILO¬ 
SRĐE ČINI« DRUGIMA: »BLAGO MILOSRDNI¬ 
MA, ONI CE ZADOBITI MILOSRĐE«. 

CRKVA U TIM RIJEČIMA VIDI POZIV NA DJE¬ 
LATNOST, I ONA SE TRUDI DA MILOSRĐE 
PROVODI U DJELO. AKO SVA BLAŽENSTVA 
GOVORA NA GORI POKAZUJU PUT OBRA¬ 
ĆENJA I PROMJENE ŽIVOTA, BLAŽENSTVO O 
MILOSRDNIMA JE U TOM POGLEDU OSOBI¬ 
TO RJEČITO. ČOVJEK POSTIŽE MILOSRDNU 
BOŽJU LJUBAV, NJEGOVO MILOSRĐE, PRE¬ 
MA TOME KOLIKO SE ON SAM U SVOJOJ 
NUTRINJI PREOBRAŽAVA U DUHU TAKVE 
LJUBAVI PREMA BLIŽNJEMU.« 

(Ivan Pavao II: BOGAT MILOSRĐEM...) 



